open-index/open-wikipedia-markdown huggingface dataset:
കൊച്ചി കാർണിവൽ

എറണാകുളം ജില്ലയിലെ ഫോർട്ട് കൊച്ചിയിൽ എല്ലാ വർഷവും ഡിസംബർ, ജനുവരി മാസങ്ങളിൽ നടക്കുന്ന പുതുവർഷ ആഹ്ലാദോത്സവമാണു് **കൊച്ചി കാർണിവൽ**. കാർണിവൽ കാണുവാൻ കേരളത്തിന്റെ വിവിധ ഭാഗങ്ങളിൽനിന്നും സന്ദർശകർ എത്തുന്നുണ്ടു്. ഒപ്പം ആയിരക്കണക്കിന്  വിദേശികളും. വളരെ കൌതുകകരമായ ഭീമൻ പാപ്പാഞ്ഞിയുടെ (സാന്താക്ലോസ്) പ്രതീകാത്മക രൂപത്തിനു് പൂതുവർഷപുലരിയോടെ തീക്കൊളുത്തുക എന്നതാണു് കാർണിവലിന്റെ പ്രധാന ചടങ്ങു്. രണ്ടുലക്ഷത്തോളം പേരാണ് റാലിയിൽ പങ്കെടുക്കുന്നത്. ബൈക്ക് റേസുകളും മറ്റ് ആഘോഷ പരിപാടികളും ഈ കാർണിവലിന്റെ ഭാഗമായി നടക്കുന്നു. പ്രാദേശിക സംഘാടക സമിതിയാണു് ഈ പരിപാടി നടത്തുന്നതു്.

## ചരിത്രം
കൊളോണിയൽ കാലഘട്ടത്തിൽ പോർച്ചുഗീസുകാർ ഇവിടെ നടത്തിയിരുന്ന പുതുവത്സരാഘോഷത്തിലാണ് ഇന്നത്തെ കാർണിവലിന്റെ തുടക്കം 2012-13-ലെ കൊച്ചിൻ കാർണിവൽ ആ വർഷം ആരംഭിച്ച ബിനാലെയുമായി ഒരുമിച്ചു ചെർന്നാണ് ആസൂത്രണം ചെയ്തത്. 2012-ലെ കാർണിവൽ 29-ആം തവണയാണ് തുടർച്ചയായി നടക്കുന്നത്.

## പരിപാടികൾ
2012-ലെ കാർണിവലിന്റെ മുന്നോടിയായി ഗാനമേളയും തായമ്പക  മേളവുമുണ്ടായിരുന്നു. നിശ്ചലദൃശ്യങ്ങൾ, തെയ്യം, കഥകളി, കാവടിയാട്ടം, പരിചമുട്ട്, ദഫ്മുട്ട്, ഒപ്പന, കോൽകളി, കരകാട്ടം, ബൊമ്മകളി, അമ്മൻ കുടം, തുടങ്ങിയ പരിപാടികളും കാർണിവൽ റാലിയുടെ ഭാഗമായി നടന്നു. ഇത്തരം സാംസ്കാരിക പരിപാടികൾ സ്ഥിരമായി നടക്കാറുണ്ട്. അലങ്കരിച്ച ആനയും ദക്ഷിണേന്ത്യയിൽ നിന്നുള്ള നൃത്തങ്ങളോടൊപ്പം ഉത്തരേന്ത്യയിൽ നിന്നുമുള്ള നൃത്തരൂപങ്ങളും റാലിയുടെ ഭാഗമാകാറുണ്ട്. ഡർട്ട് ബൈക്ക് റേസ്, ബീച്ച് വോളിബോൾ എന്നിവയും ഇതിന്റെ ഭാഗമായി നടക്കാറുണ്ട് 

പുതുവത്സരാഘോഷങ്ങളുടെ ഭാഗമായി തുറമുഖത്തെ കപ്പലുകൾ ഹോൺ മുഴക്കുന്നതും ഈ ആഘോഷത്തിന്റെ ഭാഗമാണ്. ഫോർട്ട് കൊച്ചി മൈതാനത്തുനിന്നാരംഭിക്കുന്ന കാർണിവൽ റാലി ബീച്ചിനടുത്താണ് സമാപിക്കുക.  ഫോർട്ട് കൊച്ചി ബീച്ചിനു സമീപമാണ് പപ്പാഞ്ഞിയുടെ പ്രതിമയ്ക്ക് തീകൊടുക്കുന്ന പരിപാടി നടക്കുന്നത്. ഒരു മാസം നീണ്ടുനിൽക്കുന്ന ആഘോഷങ്ങളാണ് ഇതോടെ അവസാനിക്കുന്നത്

തൊണ്ണൂറോളം പ്രാദേശിക ക്ലബുകൾ ഈ പരിപാടിയിൽ പങ്കെടുക്കാറുണ്ട്. ഇതിന്റെ ഭാഗമായി വടംവലി രംഗോലി, കോലം വരയ്ക്കൽ തുടങ്ങി ധാരാളം മത്സരങ്ങൾ നടക്കാറുണ്ട്

സർവൈലൻസ് കാമറകൾ ഉൾപ്പെടെ വിവിധ സുരക്ഷാ ഏർപ്പാടുകൾ കാർണിവലിന്റെ ഭാഗമായി സജ്ജീകരിച്ചിട്ടുണ്ടായിരുന്നു 

## അവലംബം

## പുറത്തേയ്ക്കുള്ള കണ്ണികൾ
* കൊച്ചിൻ കാർണിവൽ ഔദ്യോഗിക വെബ് സൈറ്റ്

വർഗ്ഗം:കേരളത്തിലെ വിനോദസഞ്ചാരം
വർഗ്ഗം:കേരളത്തിലെ ഉത്സവങ്ങൾ
ഫ്രിജോഫ് കാപ്ര

എഴുത്തുകാരനെന്നനിലയിൽ ആഗോള പ്രശസ്തനായ   ഭൗതികശാസ്ത്രജ്ഞനാണ് **ഫ്രിജൊഫ് കാപ്ര**  . അദ്ദേഹം വിയെന്ന സർവ്വകലാശാലയിൽ നിന്ന്  സൈദ്ധാന്തിക ഭൗതികശാസ്ത്രതിൽ (Theoretical Physics) ഡോക്ടറേറ്റ് സമ്പാദിച്ചു. അതിനുശേഷം, യൂറോപ്പിലെയും അമേരിക്കയിലേയും പല സർവ്വകലാശാലകളിലും ഉന്നതോർജ്ജ ഭൗതികത്തിൽ ഗവേഷണം ചെയ്തിട്ടുണ്ട്. നവീനശാസ്ത്രത്തിന്റെ ആദ്ധ്യാത്മികതയെപ്പറ്റി അദ്ദേഹം ഏറെ എഴുതുകയും പ്രസംഗിക്കുകയും ചെയ്തിട്ടുണ്ട്. ദി താവൊ ഒഫ് ഫിസിക്സ് (The Tao of Physics), ദി ടെർണിങ് പോയിന്റ് (The Turning Point), അൺകോമൺ വിസ്ഡം (Uncommon Wisdom), ദി വെബ്ബ് ഒഫ് ലൈഫ് (The Web of Life) എന്നിവയാണ് അദ്ദേഹത്തിന്റെ പ്രധാന പുസ്തകങ്ങൾ. ഈ പുസ്തകങ്ങൾ പല ഭാഷകളിലേക്കും തർജ്ജുമ ചെയ്യപ്പെട്ടിട്ടുണ്ട്. 1975ൽ പ്രസിദ്ധീകൃതമായ ദി താവൊ ഒഫ് ഫിസിക്സ് ആണു ഏറ്റവും പ്രശസ്തം.

ഇപ്പോൾ അദ്ദേഹം ബെർക്കിലി(കാലിഫോർണിയ, യു.എസ്.ഏ.)യിലെ എക്കൊലിറ്റെറസി കേന്ദ്രത്തിന്റെ (Center for Ecoliteracy) നിർദ്ദേശകനായി ജോലി നോക്കുന്നു. ബെർക്കിലിയിൽ തന്നെയാണു താമസം.

## ജീവിത രേഖ
1939 ഫെബ്രുവരി 1നു ഓസ്ട്രിയയിലെ വിയെന്നയിലാണു കാപ്ര ജനിച്ചത്. ഭൗതികശാസ്ത്രത്തിൽ ഉപരിപഠനത്തിനു ശേഷം 1966ൽ അദ്ദേഹം വിയെന്നാ സർവ്വകലാശാലയിൽ നിന്നു സൈദ്ധാന്തികഭൗതികത്തിൽ ഡോക്ടറേറ്റ് നേടി. തുടർന്നു വളരെ വർഷങ്ങൽ അദ്ദേഹം ഗവേഷണത്തിൽ വ്യാപൃതനായി

1966-68 : പാരിസ് സർവ്വകലാശാലയിൽ കണികാഭൗതികത്തിൽ ഗവേഷണം.
1968-70 : സാന്ത ക്രുസ് കാലിഫോർണിയ സർവകലാശാലയിൽ സിസ്റ്റംസ് സിദ്ധാന്തത്തിൽ ഗവേഷണം.
1970    : സ്റ്റാൻഫോർഡ് ലീനിയർ ത്വരക കേന്ദ്രത്തിൽ ഉന്നതോർജ്ജ ഭൗതികത്തിൽ ഗവേഷണം.
1971-74 : ലണ്ടനിലെ ഇമ്പീരിയൽ കോളെജിൽ അദ്ധ്യാപനം.
1975-88 : ലാറെൻസ് ബെർകിലി ലാബൊറട്ടൊറിയിൽ തുടർ ഗവേഷണം.

## പ്രധാനപ്പെട്ട രചനകൾ
# ദ തവൊ ഒഫ് ഫിസിക്സ്
#  ദ ടേർണിങ് പോയിന്റ്
#  ഗ്രീൻ പൊളിറ്റിക്സ് (ചാർലീൻ സ്പ്രാറ്റ്നക്കുമായി ചേർന്ന്, 1984ൽ)
#  മൈൻഡ് വോക് (സിനിമാ തിരക്കധ)
#  ബിലോങ്ങിങ് റ്റു ദ യൂനിവേർസ് (തോമസ്സ് മാതുസ്സ്,  ഡേവിഡ് സ്റ്റെയിന്ഡൽ എന്നിവരുമായി ചേർന്ന്)
#  ദ വെബ്ബ് ലൈഫ്
#  അൺകോമൺ വിസ്ഡം
#  ദ ഹിഡ്ഡൺ കണക്ഷൻ 
#  ദ സയിൻസ് ഒഫ് ലിയൊനർഡോ

അസാധാരണനായ ഒരു ഭൗതിക ശാസ്ത്രജ്ഞനെന്ന നിലയിൽ തന്നെ പ്രശസ്തനാണു കാപ്ര. എന്നാൽ നവഭൗതികവും പൗരസ്ത്യ മിസ്റ്റിസിസവും തമ്മിലുള്ള സമാന്തങ്ങൾ നിർദ്ധരിക്കുന്ന "ദ തവൊ ഓഫ് ഫിസിക്സ്" എന്ന പുസ്തകമാണു അദ്ദേഹത്തെ ഭൗതികശാസ്ത്രത്തിൽ താല്പര്യമില്ലാത്തവർക്ക് കൂടി പ്രിയങ്കരനാക്കിയത്.
## അവലംബം

വർഗ്ഗം:ഭൗതികശാസ്ത്രജ്ഞർ
വർഗ്ഗം:1939-ൽ ജനിച്ചവർ
മൈക്ക് നിക്കോൾസ്

**മൈക്ക് നിക്കോൾസ്** അമേരിക്കൻ നാടക-ചലച്ചിത്രനിർമാതാവും സംവിധായകനുമാണ്. നാല് ദശാബ്ദക്കാലത്തോളം നാടകത്തിലും ചലച്ചിത്രത്തിലും ഒരുപോലെ നിറഞ്ഞുനിന്ന ഇദ്ദേഹത്തിന്റെ യഥാർഥ നാമധേയം **മൈക്കിൾ ഇഗോർ പെഷോവ്സ്കി** എന്നാണ്.

## ജീവിതരേഖ

1931 നവംബർ 6-ന് ജർമനിയിലെ ബെർലിനിൽ ഒരു ജൂതകുടുംബത്തിൽ ജനിച്ചു. നാസിപട്ടാളത്തിന്റെ ക്രൂരതകളെത്തുടർന്ന് 1939-ൽ കുടുംബം യു.എസ്സിലേക്കു പലായനം ചെയ്തു. 1944-ൽ അമേരിക്കൻ പൗരത്വം ലഭിച്ചു. അവിടെ പ്രാഥമിക വിദ്യാഭ്യാസം നേടിയശേഷം അഭിനയപഠനത്തിനായി ഷിക്കാഗോയിലെ 'കോംപാസ് പ്ലെയേഴ്സ്' എന്ന നാടകസംഘത്തിൽ ചേർന്നു. 1955-61 കാലത്ത് യു.എസ്സിലെ ശ്രദ്ധേയനായ റേഡിയോ അവതാരകനാവുകയും അക്കാലത്ത് പല രംഗപരിപാടികളുടെയും (Stage Events) സംവിധാനം നിർവഹിക്കുകയും ചെയ്തിട്ടുണ്ട്. തുടർന്ന് നാടകസംവിധാനത്തിലേക്കും ചലച്ചിത്ര മേഖലയിലേക്കും കടന്നു.

## സംവിധാനം ചെയ്ത പ്രധാന നാടകങ്ങൾ

പ്രശസ്ത അമേരിക്കൻ നാടകകൃത്തായ നീൽ സൈമൺസിന്റെ ബെയർഫൂട്ട് ഇൻ ദ് പാർക്ക് ആണ് സംവിധാനം ചെയ്ത ആദ്യനാടകം. ഇദ്ദേഹത്തിന്റെ ഏറ്റവും പ്രശസ്തമായ നാടകവും ഇതുതന്നെയായിരുന്നു. 1500-ലധികം വേദികളിൽ ഈ നാടകം അവതരിപ്പിച്ചിട്ടുണ്ട്. ഇതിനുശേഷം, നീൽ സൈമൺസിന്റെ തന്നെ പല നാടകങ്ങൾക്കും രംഗാവിഷ്കാരം നൽകുകയുണ്ടായി. 
*ലവ് (1964) 
*ദി ഓഡ് കപ്പിൾ (1965) 
*ദി ആപ്പിൾ ട്രീ (1966) 
*ദ് ലിറ്റിൽ ഫോക്സസ് (1967) 
*പ്ലാസാ സ്യൂട്ട് (1968) 
*ദ് പ്രിസൺ ഒഫ് സെക്കണ്ട് അവന്യൂ (1971) 
*സ്ട്രീമേർസ് (1976) 
*കൊമേഡിയൻസ് (1976)
*ദ് റിയൽ തിംഗം (1984) 
*സോഷ്യൽ സെക്യൂരിറ്റി (1986) 
*ഡെത്ത് ആൻഡ് മെയ്ഡൻ (1992) 
*സപാംലോട്ട് (2005) 
*കൺട്രീ ഗേൾ (2008) 
തുടങ്ങിയവയാണ് ഇദ്ദേഹത്തിന്റെ പ്രധാന നാടകങ്ങൾ. 

## സംവിധാനം നിർവഹിച്ച പ്രധാന ചലചിത്രങ്ങൾ

മുപ്പതിലധികം ചലച്ചിത്രങ്ങൾ സംവിധാനം ചെയ്ത നിക്കോൾസിന്റെ പ്രഥമ ചിത്രം ഹു ഇസ് അഫ്രൈഡ് ഒഫ് വെർജീനിയ വൂൾഫ്? (who is Afraid of Virginia Woulf? 1966) ആയിരുന്നു. അത് 13 വിഭാഗങ്ങളിലായി ഓസ്കാർ പുരസ്കാരത്തിന് നാമനിർദ്ദേശം ചെയ്യപ്പെടുകയും അതിൽ അഞ്ചെണ്ണം കരസ്ഥമാക്കുകയും ചെയ്തു. പ്രശസ്ത അമേരിക്കൻ നോവലിസ്റ്റായ ചാൾസ് വെബിന്റെ നോവലിനെ (Graduate) ആസ്പദമാക്കി, 1967-ൽ നിർമിച്ച രണ്ടാമത്തെ ചിത്രമായ ദി ഗ്രാജ്യുവേറ്റ് മികച്ച സംവിധായകനുള്ള ഓസ്കാർ പുരസ്കാരം ഇദ്ദേഹത്തിന് നേടിക്കൊടുത്തു. 
*ടീച്ച് മീ! (1968) 
*ക്യാച്ച് 22 (1970) 
*കാർണൽ-നോളജ് (1971) 
*ദ് ഡെ ഒഫ് ദ് ഡോൾഫിൻ (1973) 
*ദി ഫോർച്യൂൺ (1975) 
*സിൽക്വുഡ് (1983) 
*ഹെർട്ട് ബേൺ (1986) 
*വർക്കിങ് ഗേൾ (1988) 
*വോൾഫ് (1994) 
*ദ് ബോർഡ് കേജ് (1996) 
*പ്രൈമറി കളേർസ് (1998) 
*വാട്ട് പ്ലാനറ്റ് ആർ യു ഫ്രം? (2000) 
*ഏയ്ഞ്ചൽസ് ഇൻ അമേരിക്ക (2003) 
*ചാർളി വിൽസൺസ് വാർ (2007) 
തുടങ്ങിയവയാണ് ഇദ്ദേഹം സംവിധാനം നിർവഹിച്ച പ്രധാന ചിത്രങ്ങൾ.

## പുരസ്കാരങ്ങൾ

മികച്ച സംവിധായകനുള്ള ഗോൾഡൻ ഗ്ലോബ് പുരസ്കാരം (1968) തുടങ്ങി ഒട്ടേറെ ചലച്ചിത്രപുരസ്കാരങ്ങൾ ഇദ്ദേഹത്തിന് ലഭിച്ചിട്ടുണ്ട്. നാടകരംഗത്തെ സംഭാവനകൾ മുൻനിർത്തിയാണ് ഇദ്ദേഹത്തിന് ഏറെയും അംഗീകാരങ്ങൾ ലഭിച്ചിട്ടുള്ളത്. അക്കൂട്ടത്തിൽ ഏറ്റവും പ്രധാനപ്പെട്ടവ ഗ്രാമി അവാർഡ് (1961) ടോണി (64, 72, 77, 84, 2005) എന്നിവയാണ്. വിവിധ വർഷങ്ങളിലായി എമ്മി അവാർഡും ലഭിച്ചിട്ടുണ്ട്. നാടകരംഗത്തെ സമഗ്രസംഭാവനകളെ മുൻനിർത്തി 2003-ൽ ഇദ്ദേഹത്തെ കെന്നഡി സെന്റർ ആദരിക്കുകയുമുണ്ടായി.

## അവലംബം
*http://www.imdb.com/name/nm0001566/
*http://www.biography.com/people/mike-nichols-9422944
*http://movies.yahoo.com/person/mike-nichols/

വർഗ്ഗം:1931-ൽ ജനിച്ചവർ

വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ

വർഗ്ഗം:ചലച്ചിത്രസംവിധായകർ
വർഗ്ഗം:ചലച്ചിത്രനിർമ്മാണം
വർഗ്ഗം:നാടക സംവിധായകർ
വർഗ്ഗം:ഗോൾഡൻ ഗ്ലോബ് പുരസ്കാരം
വർഗ്ഗം:അമേരിക്കൻ ചലച്ചിത്രസംവിധായകർ
ചാവേർ

യുദ്ധങ്ങളിലും മറ്റും പ്രധാനികളുടെ നാശം കുറയ്ക്കാനായി മുൻനിരയിൽ അണിനിരത്തുന്ന പടയാളികളെ **ചാവേർ** എന്നു വിളിക്കുന്നു. ഇവരുടെ സംഘത്തെ ചാവേർപ്പട എന്നാണ് വിളിക്കുന്നത്. 

ജീവൻ നഷ്ടപ്പെടുത്തിക്കൊണ്ട് ഭീകരപ്രവർത്തനങ്ങൾ നടത്തുന്നവരെ ചാവേറുകൾ എന്ന് മലയാളത്തിൽ വിശേഷിപ്പിക്കാറുണ്ട്. 

## ചരിത്രത്തിൽ
സാമൂതിരി തിരുനാവായ പിടിച്ചെടുക്കുകയും മാമാങ്കം നടത്താനുള്ള അധികാരം നേടിയെടുക്കുകയും ചെയ്തശേഷം വള്ളുവനാടൻ പോരാളികൾ മരിക്കുമെന്ന ഉത്തമബോദ്ധ്യത്തോടുകൂടി സാമൂതിരിയെ വർഷം തോറും ആക്രമിക്കുമായിരുന്നു. ഇവരെ ചാവേറുകൾ എന്നാണ് വിശേഷിപ്പിച്ചിരുന്നത്.

## ശേഷിപ്പുകൾ
മാമാങ്കം നടന്നിരുന്നപ്പോൾ സാമൂതിരി നിലയുറപ്പിച്ചിരുന്ന നിലപാടുതറ തിരുനാവായയിലെ ഒരു ഓട്ടുകമ്പനിക്കുള്ളിലാണ്.  

മലപ്പുറം ജില്ലയിലെ അങ്ങാടിപ്പുറത്ത് ചാവേർത്തറ, ചാവേർക്കാട് എന്നീ സ്ഥലങ്ങളുണ്ട്.

## മറ്റു സംസ്കാരങ്ങളിൽ
* ജപ്പാനിൽ ആത്മഹത്യാ പോരാട്ടം യോദ്ധാക്കളുടെ സംസ്കാരത്തിന്റെ ഭാഗമാണ്. രണ്ടാം ലോകമഹായുദ്ധത്തിൽ കാമികാസി പോരാളികൾ സ്വന്തം വിമാനങ്ങൾ അമേരിക്കൻ യുദ്ധക്കപ്പലുകളിൽ ഇടിച്ച്തകർക്കാറുണ്ടായിരുന്നു.
* മുസ്ലീം തീവ്രവാദ സംഘടനകളിൽപ്പെട്ടവർ ആത്മഹത്യ ഉറപ്പായ ആക്രമണങ്ങൾ നടത്താറുണ്ട്.
* തമിഴ് പുലികൾ ചാവേർ ആക്രമണ‌ങ്ങൾ നടത്താറുണ്ടായിരുന്നു. പ്രധാനമായും ഹിന്ദു, ക്രിസ്ത്യൻ തമിഴരായിരുന്നു എൽ.ടി.ടി.ഇ. യുടെ അംഗങ്ങൾ.

## അവലംബം
പാല (കാക്കയങ്ങാട്)

കേരളത്തിലെ കണ്ണൂർ ജില്ലയിലെ കാക്കയങ്ങാട് ടൗണിൽ നിന്നും ആറളം ഫാമിലേക്ക് പോകുന്ന വഴി രണ്ട് കിലോമീറ്റർ ദൂരെയുള്ള ഒരു ഗ്രാമമാണ് പാല. ഇവിടെയൊരു ഗവണ്മെന്റ് ഹയർ സെക്കണ്ടറി സ്കൂൾ ഉണ്ട്.
ഇവിടെ നിന്നും ആറളം ടൗണിലേക്ക് നെല്യാട് പുഴക്കര വഴി 3 കിലോമീറ്റർ ദൂരം മാത്രമേ ഉള്ളൂ..

വർഗ്ഗം:കണ്ണൂർ ജില്ലയിലെ ഗ്രാമങ്ങൾ
നോർത്ത് മലബാർ ഗ്രാമീൺ ബാങ്ക്

1976-ലെ റീജിയണൽ റൂറൽ ബാങ്ക് ആക്ട് പ്രകാരം കേരളത്തിൽ രൂപം കൊണ്ട രണ്ടു ഗ്രാമീണബാങ്കുകളിൽ ഒന്നായിരുന്നു **നോർത്ത് മലബാർ ഗ്രാമീൺ ബാങ്ക്**. ബാങ്കിംഗ് സേവനം ഗ്രാമീണ മേഖലയിലേക്ക് വ്യാപിപ്പിക്കാനും സാധാരണക്കാർക്കും ഇതിന്റെ പ്രയോജനം ലഭ്യമാക്കാനും ലക്ഷ്യമാക്കി 1976 മുതലാണ് ഗ്രാമീൺ ബാങ്കുകൾ പ്രവർത്തനം ആരംഭിച്ചത്. 1976-ലെ റീജിയണൽ റൂറൽ ബാങ്ക്സ് ആക്ട് അനുസരിച്ചാണ് ഈ ബാങ്കുകൾ പ്രവർത്തനമാരംഭിച്ചത് 

മലപ്പുറം ആസ്ഥാനമായുള്ള സൗത്ത് മലബാർ ഗ്രാമീൺ ബാങ്ക് കോഴിക്കോട്, മലപ്പുറം, പാലക്കാട്, തൃശൂർ, ഇടുക്കി, പത്തനംതിട്ട, തിരുവനന്തപുരം, വയനാട് ജില്ലയിലെ കല്പറ്റ, സുൽത്താൻ ബത്തേരി എന്നീ താലൂക്കുകൾ എന്നിവിടങ്ങളിൽ പ്രവർത്തിക്കുമ്പോൾ കണ്ണൂർ ആസ്ഥാനമായി പ്രവർത്തിക്കുന്ന നോർത്ത് മലബാർ ഗ്രാമീൺ ബാങ്ക്, കാസർഗോഡ്, കണ്ണൂർ,എറണാകുളം, കോട്ടയം, കൊല്ലം, ആലപ്പുഴ, വയനാട് ജില്ലയിലെ മാനന്തവാടി താലൂക്ക് എന്നിവിടങ്ങളിലാണ് പ്രവർത്തിച്ചിരുന്നത്. ഇവ രണ്ടും തമ്മിൽ ലയിക്കാനുള്ള നീക്കങ്ങൾ നടക്കുന്നുണ്ടായിരുന്നു. 2013 ജൂലൈ എട്ടാം തിയതി രണ്ടും കൂടിച്ചേർത്ത് കേരള ഗ്രാമീൺ ബാങ്ക് എന്ന പേരിൽ ഒറ്റ ബാങ്കായി.

## അംഗീകാരങ്ങൾ
* ഗ്രാമവികസനത്തിന് നൽകിയ സമഗ്രസംഭാവനകൾ കണക്കിലെടുത്ത് നോർത്ത് മലബാർ ഗ്രാമീൺ ബാങ്കിന് സംസ്ഥാനത്തെ സ്റ്റേറ്റ് ഫോറം ഒഫ് ബാങ്കേഴ്സ് ക്ളബിന്റെ പ്രത്യേക പുരസ്ക്കാരം.

## ഇതും കാണുക
* സൗത്ത് മലബാർ ഗ്രാമീൺ ബാങ്ക്

## അവലംബം

## പുറത്തേയ്ക്കുള്ള കണ്ണികൾ
* ഔദ്യോഗിക വെബ് സൈറ്റ് 
* ബാങ്ക് ചെയർമാനുമായുള്ള അഭിമുഖം

 

വർഗ്ഗം:ബാങ്കുകൾ
വർഗ്ഗം:കേരളത്തിലെ ബാങ്കുകൾ
മരുത് (വിവക്ഷകൾ)

മരുത് എന്ന പേരിൽ അറിയപ്പെടുന്ന പലവൃക്ഷങ്ങൾ Terminalia ജനുസിലും അല്ലാതെയും ഉണ്ട്.


വെള്ളമരുത്, മരുത്(Terminalia paniculata)
നീർമരുത്, ആറ്റുമരുത്(Terminalia arjuna)
കരിമരുത്(Terminalia crenulata)
പൂമരുത്(Lagerstroemia speciosa)
വെൺമരുത്(Terminalia cuneata)
ഷാൽ നിക്കോൾ

**ചാർലീസ് നിക്കോൾ** നോബൽ സമ്മാനിതനായ ഫ്രഞ്ച് ബാക്ടീരിയ വിജ്ഞാനിയാണ്. പേനുകളാണ് ടൈഫസ് രോഗ സംക്രമണകാരകങ്ങൾ എന്ന കണ്ടെത്തലാണ് നോബൽ സമ്മാനത്തിന് ഇദ്ദേഹത്തെ അർഹനാക്കിയത്.

1866 സെപ്റ്റംബർ 21-ന് ഫ്രാൻസിലെ റൂനിൽ ജനിച്ചു. ഭിഷഗ്വരനായ പിതാവിൽ നിന്നു ജീവശാസ്ത്രത്തിൽ ശിക്ഷണം ലഭിച്ച നിക്കോൾ മെഡിക്കൽ കോളജിൽ നിന്ന് വൈദ്യശാസ്ത്രത്തിൽ ബിരുദം നേടി. പാസ്ചർ ഇൻസ്റ്റിറ്റ്യൂട്ടിൽ ജനനേന്ദ്രിയ സംബന്ധമായ ഒരിനം സാംക്രമിക രോഗത്തെ കുറിച്ചു നടത്തിയ പഠനങ്ങൾക്ക് (റിസർച്ചസ് ഓൺ സോഫ്റ്റ് ഷാങ്കെർ) എം.ഡി ബിരുദം ലഭിച്ചു. തുടർന്ന് റൂണിൽ തിരികെ എത്തിയ നിക്കോൾ റൂൺ മെഡിക്കൽ കോളജിൽ അധ്യാപകനായി ചേരുകയും 1896-ൽ അവിടുത്തെ ഡയറക്ടറായി നിയമിതനാവുകയും ചെയ്തു. 1903 വരെ ഈ പദവിയിൽ തുടർന്ന ഇദ്ദേഹം പിന്നീട് ടൂണിസിലെ പാസ്ചർ ഇൻസ്റ്റിറ്റ്യൂട്ട് തലവനായി നിയമിതനായി. ഡിഫ്തീരിയയുടെ പ്രതിസിറം ഉത്പാദനത്തിൽ ശ്രദ്ധ പതിപ്പിച്ചുകൊണ്ടാണ് നിക്കോൾ തന്റെ ഗവേഷണജീവിതം ആരംഭിക്കുന്നത്. തുടർന്നുള്ള 33 വർഷക്കാലംകൊണ്ട് ഇദ്ദേഹത്തിന്റെ സാരഥ്യത്തിൽ ടൂണിസ് പാസ്ചർ ഇൻസ്റ്റിറ്റ്യൂട്ട്, ബാക്ടീരിയോളജിക്കൽ ഗവേഷണകേന്ദ്രം എന്ന നിലയിൽ ആഗോളപ്രശസ്തി നേടി. സാംക്രമിക രോഗങ്ങൾക്കുള്ള സിറവും വാക്സിനുകളും നിർമ്മിക്കുന്ന ഒരു പ്രധാന കേന്ദ്രവുമായി ഈ സ്ഥാപനത്തെ വികസിപ്പിക്കുന്നതിലും നീക്കോൾ കാരണഭൂതനായി.

## ടൈഫസ് രോഗത്തിന്റെ കാരണം

ഈ കാലഘട്ടത്തിലാണ് ടൈഫസ് രോഗം കൊടുംഭീതി പരത്തിക്കൊണ്ട് വ്യാപകമായി പടർന്നു പിടിച്ചത്. രോഗബാധിതരായ വ്യക്തികളെ ആശുപത്രിയിൽ പ്രവേശിപ്പിച്ച് ശരീരം കഴുകി വൃത്തിയാക്കുകയും വസ്ത്രങ്ങൾ നശിപ്പിക്കുകയും ചെയ്താൽ രോഗം സംക്രമിക്കുന്നില്ലെന്നു മനസ്സിലാക്കിയതോടെ ടൈഫസ് രോഗകാരകം തൊലിപ്പുറത്തോ വസ്ത്രത്തിലോ ആണെന്ന് നിക്കോൾ തിരിച്ചറിഞ്ഞു. ഈ അറിവ് രോഗകാരകം നിർണയിക്കുന്നതിലെ വഴിത്തിരിവായി. അങ്ങനെ മനുഷ്യനുൾപ്പെടുന്ന മൃഗശരീരത്തിലെ പേനുകൾ (പെഡിക്കുലസ് ഹ്യുമാനസ്) ആണ് ടൈഫസ് വിപത്തിനു കാരണമെന്ന് കുരങ്ങുകളിൽ നടത്തിയ പരീക്ഷണങ്ങളിൽ നിന്ന് നീക്കോൾ തെളിയിച്ചു (1909).

## ടൈഫസ് രോഗനിയന്ത്രണം

ഈ ദിശയിൽ നടത്തിയ തുടർ പഠനങ്ങളിലൂടെ എലികളിലെ ചെള്ളുകൾ പടർത്തുന്ന മ്യൂറൈൻ ടൈഫസും പേൻ പടർത്തുന്ന ടൈഫസും തമ്മിൽ വേർതിരിച്ചറിയുന്നതിനുള്ള വഴിയൊരുക്കുന്നതിനും നിക്കോളിനു സാധിച്ചു. ടൈഫസിന്റെ സംക്രമണരീതിയെകുറിച്ചുള്ള നിക്കോളിന്റെ കണ്ടെത്തലുകളാണ് 1914-18, 1939-45 ലോകയുദ്ധങ്ങളിൽ ടൈഫസ് സംക്രമണം പ്രതിരോധിക്കുന്നതിനു സഹായകമായത്. ബ്രൂസെല്ലോസിസ് (Brucellosis), മീസിൽസ്, ഡിഫ്തീരിയ, ക്ഷയം തുടങ്ങിയ രോഗങ്ങളെക്കുറിച്ച് കൂടുതൽ വ്യക്തമായ അറിവ് ലഭ്യമാക്കുന്നതിലും നിക്കോളിന്റെ സംഭാവനകൾ ഗണ്യമാണ്. 1936 ഫെബ്രുവരി 28-ന് ട്യൂണിസിൽ ഇദ്ദേഹം നിര്യാതനായി.

## അവലംബം
*http://www.nobelprize.org/nobel_prizes/medicine/laureates/1928/nicolle-bio.html
*http://www.nobelprize.org/nobel_prizes/medicine/laureates/1928/press.html
*http://www.nndb.com/people/431/000127050/

വർഗ്ഗം:1866-ൽ ജനിച്ചവർ
വർഗ്ഗം: 1936-ൽ മരിച്ചവർ
വർഗ്ഗം:സെപ്റ്റംബർ 21-ന് ജനിച്ചവർ
വർഗ്ഗം:ഫെബ്രുവരി 28-ന് മരിച്ചവർ

വർഗ്ഗം:നോബൽ സമ്മാനം നേടിയ ഫ്രഞ്ചുകാർ
വർഗ്ഗം:വൈദ്യശാസ്ത്രജ്ഞർ
വർഗ്ഗം:ഫ്രഞ്ചുകാർ
വർഗ്ഗം:വൈദ്യശാസ്ത്രത്തിനുള്ള നോബൽ സമ്മാന ജേതാക്കൾ
മുത്തച്ഛൻ വിരോധാഭാസം

സമയ യാത്ര പ്രാവർത്തികമായാൽ ഉണ്ടായേക്കാവുന്ന ഒരു വിരോധാഭാസമാണ് **മുത്തച്ഛൻ വിരോധാഭാസം**(Grandfather paradox). ഫ്രഞ്ച് എഴുത്തുകാരൻ റെനെ ബർജവെൽ ആണ് ഇത് ആദ്യമായ് അവതരിപ്പിച്ചത്.

## വ്യാഖ്യാനം
ഒരു സമയയാത്രികൻ തന്റെ മുത്തച്ഛൻ അവിവാഹിതനായിരിക്കുന്ന സമയത്തേക്ക്, അതായത് ഭൂതകാലത്തിലേക്ക് സഞ്ചരിക്കുന്നു. അവിടെ വച്ച് സമയയാത്രികൻ തന്റെ മുത്തച്ഛനെ വകവരുത്തുന്നു. അപ്പോൾ സമയയാത്രികൻ ഒരിക്കലും ജനിച്ചിട്ടില്ല എന്ന ഒരു അവസ്ഥ ഉണ്ടാകും. അയാളുടെ നിലനില്പ് ഒരു ചോദ്യച്ചിഹ്നമാകും.

## അവലംബം

വർഗ്ഗം:ഭൗതികശാസ്ത്രം
സാൻ ആൻഡ്രിയാസ്

## സ്ഥലങ്ങൾ
* സാൻ ആൻഡ്രിയാസ്, കാലിഫോർണ്ണിയ - അമേരിക്കയിലെ കാലിഫോർണ്ണിയയിലെ പ്രമുഖ നഗരം
* സാൻ ആൻഡ്രിയാസ് ഫാൾട്ട് - അമേരിക്കയിലെ കാലിഫോർണ്ണിയയിലൂടെ കടന്നുപോകുന്ന ഒരു ഭൂവൽക്ക വ്യതിയാനം
* സാൻ ആൻഡ്രിയാസ് തടാകം - അമേരിക്കയിലെ സാൻഫ്രാൻസിസ്കോ നഗരത്തിനടുത്തുള്ള ഒരു തടാകം
## വിനോദം

### സിനിമ
* സാൻ ആൻഡ്രിയാസ് (സിനിമ) -  2015ൽ ബ്രാഡ് പേയ്ടോൺ സംവിധാനം ചെയ്ത സിനിമ
### ഗെയിം
* ഗ്രാൻഡ് തെഫ്റ്റ് ഓട്ടോ: സാൻ ആൻഡ്രിയാസ്
### നോവൽ
* സാൻ ആൻഡ്രിയാസ് (നോവൽ) - 1984 ൽ അലിസ്റ്റാർ മക്ലീൻ എഴുതിയ നോവൽ
കപ്പപ്പുഴുക്ക്

thumb|right|കപ്പപ്പുഴുക്ക് തയ്യാറാക്കിയത്
thumb|right|കപ്പപ്പുഴുക്ക്
കപ്പ ഉപയോഗിച്ച് ഉണ്ടാക്കുന്ന ഒരു ആഹാരമാണ് **കപ്പപ്പുഴുക്ക്**. കേരളത്തിൽ എല്ലായിടത്തും ഇത് ഉണ്ടാക്കുന്നു. കേരളത്തിലെ തട്ടുകടകളിൽ ലഭ്യമായ ഒരു പ്രധാന വിഭവമാണിത്.

## ഉണ്ടാക്കുന്ന വിധം
### ചേരുവകൾ
* കപ്പ ചെറിയതായി അരിഞ്ഞത്
* മഞ്ഞൾപൊടി
* ചുവന്ന മുളക് കഷണങ്ങളാക്കിയത്
* ചെറിയ ഉള്ളി
* കാന്താരിമുളക്
* കടുക്
* ഉഴുന്ന്
* വെളിച്ചെണ്ണ 
* കറിവേപ്പില
* തേങ്ങ ചിരകിയത്

### തയ്യാറാക്കുന്ന വിധം
കപ്പ ചെറിയ കഷണങ്ങളാക്കി അരിഞ്ഞെടുക്കുക. ആവശ്യത്തിന് വെള്ളവും ഉപ്പും ചേർത്ത് വേവിക്കുക. വേവിച്ചതിനുശേഷം ബാക്കി വെള്ളം വാർത്തു കളയുക. ഒരു ചീനച്ചട്ടിയിൽ എണ്ണ ഒഴിച്ച് ചൂടാക്കുക. ചൂടായ എണ്ണയിലേക്ക് ഉഴുന്ന് ഇടുക. ഉഴുന്ന് ചുവന്നു വരുമ്പോൾ കടുക് ഇടുക. കടുക് പൊട്ടിയതിനുശേഷം ചുവന്ന മുളക് കഷണങ്ങളാക്കിയതും കറിവേപ്പിലയും ഇടുക. ഇതിന്റകൂടെ ചെറിയ ഉള്ളി കഷണങ്ങളായി അരിഞ്ഞതും ചേർത്ത് നന്നായി വഴറ്റുക. മഞ്ഞൾപ്പൊടിയും തേങ്ങയും ചേർത്ത് യോജിപ്പിക്കുക. അതിനുശേഷം കുറച്ച് വെള്ളം (ഒരു കപ്പ്)ഒഴിക്കുക. വെള്ളം തിളക്കുമ്പോൾ വേവിച്ചുവച്ച കപ്പ ചേർത്ത് നന്നായി ഇളക്കുക. വെള്ളം വറ്റിക്കുക.

## കുറിപ്പ്
* തേങ്ങ ചിരകിയത് ചേർക്കാതെയും മഞ്ഞൾപ്പൊടി ചേർക്കാതെയും എല്ലാം ഇത് ഉണ്ടാക്കാറുണ്ട്.

വർഗ്ഗം:കേരളത്തിലെ ഭക്ഷ്യവിഭവങ്ങൾ
ക്രിസ്തുമസ് കാലം

പാശ്ചാത്യ ക്രൈസ്തവ സഭയുടെആരാധനക്രമ വർഷം അനുസരിച്ച് ആഗമനകാലം കഴിഞ്ഞാൽ തുടർന്ന് വരുന്ന കാലമാണ് **ക്രിസ്തുമസ് കാലം**. യേശുവിന്റെ ജനനം അനുസ്മരിക്കുന്ന ക്രിസ്മസ് ദിന(ഡിസംബർ 25) ത്തിന് മുൻപുള്ള ദിവസം (ഡിസംബർ 24) വൈകുന്നേരം ചൊല്ലുന്ന സായാഹ്നപ്രാർത്ഥനയോട് കൂടിയാണ് ക്രിസ്മസ് കാലം ആരംഭിക്കുന്നത്. ജനുവരി ആറിന് ആഘോഷിക്കുന്ന എപ്പിഫനി തിരുനാളോട് (പ്രത്യക്ഷീകരണ തിരുനാൾ)കൂടി ക്രിസ്മസ് കാലം അവസാനിക്കും. തുടർന്ന് സാധാരണ കാലം ആരംഭിക്കും.

അമേരിക്കൻ കത്തോലിക്കർ യേശുവിന്റെ ജ്ഞാനസ്നാന തിരുനാൾ വരെയാണ് ക്രിസ്മസ് കാലം ആചരിക്കുന്നത്. എപ്പിഫനി കഴിഞ്ഞു വരുന്ന ഞായറാഴ്ച (ജനുവരി 7 മുതൽ 13 വരെയുള്ള തിയതികൾക്കിടയിൽ വരുന്ന ഞായറാഴ്ച)യാണ് ജ്ഞാനസ്നാന തിരുനാൾആഘോഷിക്കുന്നത്. 

## ആരാധനക്രമ നിറം

വെള്ളയാണ് ഈ കാലത്തെ ആരാധനക്രമനിറം. അൾത്താര വിരികൾ, വാതിൽ വിരികൾ, സക്രാരി വിരികൾ, കർമികൻ ധരിക്കുന്ന മേൽവസ്ത്രങ്ങൾ എന്നിവ വെള്ള നിറത്തിലുള്ളതായിരിക്കും . 

## എപ്പിഫനി

എപ്പിഫനി അഥവാ പ്രത്യക്ഷീകരണ തിരുനാളോട് കൂടിയാണ് ക്രിസ്മസ് കാലം അവസാനിക്കുന്നത്. ആരാധന കലണ്ടർ അനുസരിച്ച് ജനുവരി ആറാം തിയതിയാണ് എപ്പിഫനി ആഘോഷിക്കുന്നത്. എന്നാൽ ആഴ്ചയിലെ സാധാരണ ദിവസങ്ങളിൽ ആറാം തീയതി വരുന്ന വർഷങ്ങളിൽ ജനുവരി ആറിന് തൊട്ടുമുൻപ് വരുന്ന ഞായറാഴ്ച എപ്പിഫനി ഞായർ ആയി കൊണ്ടാടാറുണ്ട്. പൂജരാജാക്കന്മാർ (Magi) യേശുവിനെ സന്ദർശിച്ച ദിവസമാണ് എപ്പിഫനി. കോയിൻ ഗ്രീക്ക് പദമായ എപ്പിഫാനിയ എന്ന വാക്കിൽ നിന്നാണ് എപ്പിഫനി എന്ന വാക്ക് ഉത്ഭവിച്ചത്‌. 'പ്രത്യക്ഷപ്പെടുക", "വെളിവാക്കൽ" എന്നൊക്കെയാണ് ഈ വാക്കിനർത്ഥം.

## ഇതും കാണുക
* ആരാധനക്രമ വർഷം

## അവലംബം

വർഗ്ഗം:ക്രൈസ്തവസഭ
വർഗ്ഗം:ക്രൈസ്തവസഭ ആരാധനക്രമം
സി.എം. അബ്ദുല്ല മൗലവി

**ഖാസി സി.എം.അബ്ദുല്ല മൗലവി** (അറബി:القاضي سي أم عبد الله مولوي) കേരളത്തിലെ സുന്നി മുസ്ലീം മതപണ്ഡിതരിൽ പ്രമുഖനും സമസ്ത കേരള ജംഇയ്യത്തുൽ ഉലമ  വൈസ്‌ പ്രസിഡന്റും മംഗലാപുരം, കീഴൂർ  സംയുക്ത മുസ്‌ലിം ജമാഅത്ത് ഖാസിയുമായിരുന്ന അദ്ദേഹം കാസറഗോഡ് ജില്ലയിലെ ചന്ദ്രഗിരി പുഴയോരത്തെ തളങ്കരയിൽ ഒരു സമുന്നത പണ്ഡിത കുടുംബത്തിലാണ് ജനിച്ചത്‌. മതപണ്ഡിതൻ, ഗ്രന്ഥകർത്താവ്‌, നേതാവ്‌, ഖാസി, വിദ്യാഭ്യാസവിദഗ്ദ്ധൻ എന്നീ നിലകളിൽ പ്രശസ്തൻ. മലബാർ ഇസ്‌ലാമിക് കോംപ്ലെക്, ജാമിഅ: സഅദിയ്യ അറബിയ്യ എന്നീ വിദ്യാഭ്യാസ സ്ഥാപനങ്ങളുടെ സ്ഥാപക അംഗം.

## ജനനം, കുടുംബം
ചെമ്പരിക്ക ഖാസിയും പ്രമുഖ ഇസ്‌ലാംമത പണ്ഡിതവര്യനുമായിരുന്ന മർഹും സി മുഹമ്മദ് കുഞ്ഞി മുസ്ല്യാർ-ബീപാത്തുമ്മ ഹജ്ജുമ്മ എന്ന ദമ്പതികളുടെ ഏഴു മക്കളിൽ മൂത്തമകനായി 1933 സെപ്റ്റംബർ മൂന്നിന് കാസർകോട് തളങ്കരയിലെ പള്ളിക്കാലിലെ മാതൃഗൃഹത്തിൽ ജനിച്ചു. സി മുഹമ്മദ്‌ കുഞ്ഞി മുസ്ലിയാരുടെ മറ്റു രണ്ട് ആൺ മക്കൾ: സി എം അഹ്മദ് ബാഖവി, ഉബൈദ് മൌലവി. സി എം അബ്ദുള്ള മൌലവി കുടുംബ പരമ്പര പ്രവാചകൻ നബിയുടെ അനുയായികളായ സഹാബാക്കളിൽ നിന്നാണ് ആരംഭിക്കുന്നത്. ലക്ഷ ദ്വീപു വഴി എത്തിച്ചേർന്ന പൂർവികരുടെ തുടർപരമ്പരയായി പിന്നീട് വന്ന ആറ് തലമുറകളുടെ വിശദമായ ചരിത്രം മാത്രമാണ് ലഭ്യമായിട്ടുള്ളത്. ചെമ്മനാട് ജീവിച്ചിരുന്ന  ഇസ്‌ലാംമത പണ്ഡിതനും സൂഫിവര്യനുയിരുന്ന `പോക്കർഷാ`, അദ്ദേത്തിന്റെ മകൻ ഇസ്‌ലാംമത പണ്ഡിതനും ആധ്യാത്മിക പുരുഷനും പ്രഭാഷകനുമായിരുന്ന `അബ്ദുല്ലാഹിൽ ജംഹരി` എന്ന `അബ്ദുല്ല മുസ്ലിയാർ`, പിന്നെ അദ്ദേഹത്തിന്റെ മകൻ ജ്ഞാനിയും സൂഫിവര്യനുമായിരുന്ന സി മുഹമ്മദ് കുഞ്ഞി മുസ്ലിയാർ (ചെമ്പരിക്ക വലിയ ഖാളി എന്നപേരിൽ അക്കാലത്ത്‌ അറിയപ്പെട്ടിരുന്നു), അദ്ദേഹത്തിന്റെ മകൻ സി.എം അബ്ദുല്ല മൗലവി എന്നിങ്ങനെയാണ് അദ്ദേഹത്തിന്റെ കുടുംബ പരമ്പര. മതപണ്ഡിത കുടുംബമായതിനാൽ ഖാസിയാറടുക്കം  എന്നപേരിലാണ് ഈ കുടുംബം അറിയപ്പെടുന്നത് 
പത്നി: ആയിഷ ഹജ്ജുമ്മ. മക്കൾ: മുഹമ്മദ് ഷാഫി, മുനീർ, ഉസ്മാൻ, ഫാത്തിമത്ത് സുഹറ, ഹഫ്‌സ, ഹസീന, റാബിയ. മരുമക്കൾ: മുഹമ്മദ് അബ്ദുൾഖാദർ (ചെമ്പിരിക്ക), മുഹമ്മദ് ഷാഫി (ദേളി), അബ്ബാസ് (ഉദുമ പടിഞ്ഞാർ), അബ്ദുള്ള (പള്ളിക്കര), ഖൈറുന്നീസ, ആസുറ, ഫസീല 

## മരണം
2010 ഫെബ്രുവരി 15ന് രാവിലെ ചെമ്പരിക്ക കടുക്ക കല്ലിന് സമീപം ഖാസിയെ മരിച്ച നിലയിൽ കാണപ്പെട്ടു. മരണം കൊലപാതകമാണെന്ന് കരുതുന്നു. . 

## അവലംബം


വർഗ്ഗം:മതചിന്തകർ
വർഗ്ഗം:1933-ൽ ജനിച്ചവർ
വർഗ്ഗം:2011-ൽ മരിച്ചവർ
വർഗ്ഗം:സെപ്റ്റംബർ 3-ന് ജനിച്ചവർ
വർഗ്ഗം:ഫെബ്രുവരി 15-ന് മരിച്ചവർ
വർഗ്ഗം:ഇ.കെ.വിഭാഗം സമസ്തയുടെ നേതാക്കൾ
ഇരട്ട വിരോധാഭാസം

ഭൗതികശാസ്ത്രത്തിൽ ആപേക്ഷികതാസിദ്ധാന്തവുമായി ബന്ധപ്പെട്ട വളരെ പ്രശസ്തമായ ഒരു ചിന്താപരീക്ഷണം ആണ് **ഇരട്ട വിരോധാഭാസം** എന്നത്. ഒരേ സമയത്ത്‌ ജനിച്ച രണ്ട്‌ കുട്ടികളിൽ ഒരാളെ പ്രകാശത്തോടടുത്ത വേഗത്തിൽ സഞ്ചരിക്കുന്ന ഒരു ബഹിരാകാശ പേടകത്തിൽ കയറ്റിവിടുകയും മറ്റൊരാളെ ഭൂമിയിൽ താമസിപ്പക്കുകയും ചെയ്താൽ വർഷങ്ങൾ നീണ്ടുനിൽക്കുന്ന യാത്രക്കൊടുവിൽ അയാൾ തിരിച്ചു ഭൂമിയിൽവന്നാൽ അയാൾക്ക്  ഭൂമിയിലുള്ള തന്റെ ഇരട്ട സഹോദരനേക്കാൾ പ്രായം കുറവായിരിക്കും എന്നതാണ് ഇതിന്റെ ഫലം. ഇതിൽ കുഴപ്പിക്കുന്ന പ്രശ്നം എന്തെന്നാൽ ഓരോ ഇരട്ട സഹോദരനും താൻ നിശ്ചലാവസ്ഥയിലാണെന്നും മറ്റെയാൾ സഞ്ചരിക്കുന്ന അവസ്ഥയിലാണെന്നും തോന്നും. ഈ പ്രശ്നം ആപേക്ഷികതാ സിദ്ധാന്തത്തിന്റെ സ്റ്റാൻഡേർഡ് ഫ്രെയിം വർക്കിൽ വച്ച് പരിഹരിക്കാൻ കഴിയുന്നതാണ്.അതുകൊണ്ടുതന്നെ യുക്തിപരമായി ചിന്തിക്കുമ്പോൾ ഇത് ഒരു വിരോധാഭാസം ആയി സംബന്ധിച്ച് കാണാൻ കഴിയില്ല.
1911-ൽ പോൾ ലാൻഷ്വേയ്ൻ ഈ പ്രതിഭാസത്തെ സംബന്ധിച്ച് കുറെ വിശദീകരണങ്ങൾ നൽകുകയുണ്ടായി. ഇതിൽ ഏറിയ പങ്കും ഈ പരികഷണത്തിൽ പ്രത്യേകിച്ച് ഒരു വൈരുദ്ധ്യവും കാണാൻ കഴിയില്ല എന്നതിന്നെ അടിസ്ഥാനപെടുത്തിയിട്ടുള്ളതായിരുന്നു.ബഹിരാകാശ പേടകത്തിൽ സഞ്ചരിക്കേണ്ടിവരുന്നയാൾക്ക്  രണ്ട്‌ വ്യത്യസ്ത ഇനീഷൃൽ ഫ്രെയിമുകളിൽ കൂടി(ഭൂമിൽ നിന്ന് പുറത്തേയ്ക്കും തിരിച്ചും) സഞ്ചരിക്കേണ്ടി വരുന്നതിനാൽ ഈ ഫ്രെയിംമാറ്റമാണ് പ്രായവ്യത്യാസത്തിന് കാരണമെന്നും അല്ലാതെ ത്വരിതപ്പെടുത്തൽകൊണ്ടുതന്നെ അല്ല എന്നും 1913-ൽ മാക്സ് വോൺ ലേവ് വാദിച്ചു.ഗ്രാവിറ്റേഷണൽ ടൈം ഡൈലേഷനിൽ നിന്നും പ്രചോദനം ഉൾക്കൊണ്ട്‌ ഐൻസ്റ്റൈനും മാക്സ് ബേണും പ്രായവ്യത്യാസം എന്നത്  ത്വരിതപ്പെടുത്തലുമായി ബന്ധപ്പെട്ട തികച്ചും നഗ്നമായ ഒരു പ്രതിഭാസമാണ് എന്നാണ് പറഞ്ഞത്.
രണ്ട്‌ ആറ്റോമിക് ക്ലോക്കുകളിൽ ഒന്നിനെ ഒരു വിമാനത്തിലും മറ്റേതിനെ ഒരു ഉപഗ്രഹത്തിലും വച്ച് അതിന്റെ നീക്കങ്ങൾ സൂക്ഷ്മമായ് നീരക്ഷിച്ചാണ് ഇരട്ട വിരോധാഭാസം എന്നതിന് ഒരു പരീക്ഷണത്തെളിവ് നല്കിയത്.

## ചരിത്രം
1905-ൽ ആൽബർട്ട്_ഐൻസ്റ്റൈൻ അദ്ദേഹത്തിന്റെ പ്രശസ്തമായ ആപേക്ഷികതാ സിദ്ധാന്തം വിശദീകരിക്കുന്നതിനിടയിൽ ഇങ്ങനെ പ്രതിപാദിക്കുകയുണ്ടായി –രണ്ട്‌ ആറ്റോമിക് ക്ലോക്കുകളിൽ ഒരെണ്ണം ഭൂമിൽ വയ്ക്കുകയും മറ്റേത് കുറച്ചു നാളത്തെ യാത്രക്ക് ശേഷം തിരിച്ചു കൊണ്ടുവരികയുംചെയ്താൽ‍ അതിലെ സമയം മറ്റേ ആറ്റോമിക് ക്ലോക്കിനെക്കാൾ കുറവായിരിക്കും. ആദ്യം കരുതിയിരുന്നത് ഇത് ആപേക്ഷികതാ സിദ്ധാന്തത്തിന്റെ സ്വാഭാവിക പ്രത്യാഘാതങ്ങൾ ആണ് എന്നാണ്. എന്നാൽ 1911-ൽ അദ്ദേഹം അത്‌ വിപുലീകരിക്കുകയുണ്ടായി.

1911-ൽ തന്നെ ലാൻഷ്വേയ്ൻ ഇരട്ട വിരോധാഭാസത്തെ അടിസ്ഥാനപ്പെടുത്തി വളരെ രസകരമായ ഒരു ഉദാഹരണം നല്കുകയുണ്ടായി. അതായത് ഒരു മനുഷ്യൻ ഒരു ബഹിരാകാശ പേടകത്തിൽ പ്രകാശത്തിന്റെ 99.995% വേഗത്തിൽ സഞ്ചരിച്ചാൽ, ബഹിരാകാശ സഞ്ചാരി അയാളുടെ രണ്ട് വർഷത്തിന് ശേഷം തിരിച്ചുവന്നാൽ അയാളെ സംബന്ധിച്ച് രണ്ട് വർഷം മാത്രമേ കഴിഞ്ഞ് പോയിട്ടുണ്ടാവുകയുള്ളൂ. എന്നാൽ ഭൂമിൽ 200വർഷം വരെ കടന്നുപോയിട്ടുണ്ടാവും. 1911-13 കാലഘട്ടങളിൽ മാക്ക്സ് വോണ് ലേ ഇത് വിപുലീകരിക്കുകയുണ്ടായി.

	 
വർഗ്ഗം:വിശിഷ്ട ആപേക്ഷികത
വർഗ്ഗം:ഭൗതികശാസ്ത്രം
വർഗ്ഗം:വിശിഷ്ട ആപേക്ഷികതാ സിദ്ധാന്തം

## അവലംബം
ജോർജ്ജ് മൈക്കൽ

ഒരു ഇംഗ്ലീഷ് പോപ്പ് താരമാണ് **ജോർജ്ജ് മൈക്കൽ** (ജനനം: 25 ജൂൺ 1963). സംഗീതജ്ഞൻ, ഗായകൻ, ഗാനരചയിതാവ്, സംഗീത നിർമാതാവ്, എന്നിങ്ങനെ വിവിധ മേഖലകളിൽ കഴിവ് തെളിയിച്ചിട്ടുണ്ട്. സുഹൃത്തായ ആൻഡ്രൂ റിഡ്ജ്‌ലിയുമായി ചേർന്ന് രൂപീകരിച്ച വാം! എന്ന ബാൻഡിലൂടെയാണ് പ്രശസ്തനായത്. 1984-ൽ പുറത്തിറങ്ങിയ *കെയർലെസ്സ് വിസ്പർ* എന്ന ആദ്യ സോളോയുടെ വിൽപ്പന ആറ് ദശലക്ഷം കടന്നു. 1987-ൽ പുറത്തിറങ്ങിയ ആദ്യ സോളോ ആൽബമായ *ഫെയ്ത്ത്*-ന്റെ വിൽപ്പന 20 ദശലക്ഷം കവിഞ്ഞു. 

ലോകത്തിലെ തന്നെ ഏറ്റവും ജനപ്രീതിയാർജ്ജിച്ച പോപ്പ് ഗായകരിലൊരാളായ ഇദ്ദേഹത്തിന്റെ മൊത്തം റെക്കോഡ് വിൽപ്പന 100 ദശലക്ഷത്തിലേറെയാണ്. ബിൽബോർഡ് മാസിക 2008-ൽ പ്രസിദ്ധീകരിച്ച 'ചരിത്രത്തിലെ ഏറ്റവും മികച്ച 100 പോപ്പ് ഗായകരുടെ പട്ടിക'യിൽ 40-ആം സ്ഥാനത്ത് ജോർജ്ജ് മൈക്കൽ ആയിരുന്നു.

ഇദ്ദേഹത്തിന്റെ ജീവിതത്തെക്കുറിച്ച് 2005-ൽ *എ ഡിഫറന്റ് സ്റ്റോറി* എന്ന ഡോക്യുമെന്ററി നിർമ്മിക്കപ്പെട്ടു.ഗ്രാമി അവാർഡ് കരസ്ഥമാക്കിയിട്ടുണ്ട്.

## അവലംബം


## പുറത്തേയ്ക്കുള്ള കണ്ണികൾ

* 
* 
* 
* 

വർഗ്ഗം:1963-ൽ ജനിച്ചവർ

വർഗ്ഗം:ജൂൺ 25-ന് ജനിച്ചവർ
വർഗ്ഗം:2016-ൽ മരിച്ചവർ
നൈമിഷിക വിരോധാഭാസം

സമയയാത്ര കൊണ്ടുണ്ടാകുന്ന ചില അവസ്ഥകൾ സൃഷ്ടിക്കുന്ന സാങ്കല്പികമായ വിരോധാഭാസയുക്തമായ സാഹചര്യമാണ് **നൈമിഷിക വിരോധാഭാസം (കാലസംബന്ധിയായ വിരോധാഭാസം)**(Temporal Paradox). ഭൂതകാലത്തിലേക്ക് യാത്ര ചെയ്യുന്ന ഒരു സമയയാത്രികൻ അവിടെ ചെയ്യുന്ന ഒരു പ്രവൃത്തിയിലൂടെ അയാൾ വർത്തമാനത്തിൽ നടത്തുന്ന സമയയാത്രയെ തടയുന്നു. എന്നാൽ അയാൾ ഭൂതകാലത്തിലേക്ക് സഞ്ചരിച്ചില്ലെങ്കിൽ, അവിടെ അയാൾ തന്റെ സമയയാത്രയെ തടയുന്ന ഒന്നും ചെയ്തില്ലെങ്കിൽ അയാൾക്ക് വർത്തമാനത്തിൽ സമയയാത്രക്ക് തടസ്സമുണ്ടാവില്ല താനും.

വർഗ്ഗം:സമയയാത്ര
ലോകരേഖ

ചതുർമാന സ്ഥലകാലത്തിൽ സഞ്ചരിക്കുന്ന ഒരു വസ്തു അത് സൃഷ്ടിക്കുന്ന സമാനതകളില്ലാത്ത പാതയാണ് **ലോകരേഖ**(World line).
## അവലംബം

വർഗ്ഗം:ആപേക്ഷികതാസിദ്ധാന്തം
വർഗ്ഗം:സമയം
വർഗ്ഗം:സ്ഥലകാലം
ബൂട്ട്സ്റ്റ്റാപ്പ് വിരോധാഭാസം

സൃഷ്ടിക്കപ്പെടാത്ത വിവരങ്ങളും വസ്തുക്കളും നിലനിൽക്കപ്പെടുന്ന സമയയാത്രയിലെ ഒരു വിരോധാഭാസമാണ് **ബൂട്ട്സ്റ്റ്റാപ്പ് വിരോധാഭാസം**.

## വ്യാഖ്യാനം
ഒരു വസ്തുവിനെ ഭൂതകാലത്തിലേക്ക് സമയയാത്ര വഴി അയച്ചു എന്നിരിക്കട്ടെ. കാലക്രമേണ ആ വസ്തു വർത്തമാനകാലത്തിൽ കണ്ടെടുക്കുകയും അത് ആദ്യം ഭൂതകാലത്തിലേക്ക് അയച്ച അതേ വസ്തു ആവുകയും ചെയ്യും.

വർഗ്ഗം:സമയയാത്ര
സ്ഥലകാലത്തിന്റെ തത്വശാസ്ത്രം

സ്ഥലത്തിന്റെയും കാലത്തിന്റെയും പ്രകൃതം, അസ്തിത്വ സ്വഭാവശാസ്ത്രം, അറിവിന്റെ ശാസ്ത്രം എന്നീ മേഖലകളെ ചുറ്റിപ്പറ്റിയുള്ള തത്ത്വചിന്തയുടെ ശാഖയാണ് **സ്ഥലകാലത്തിന്റെ തത്ത്വശാസ്ത്രം**.
തുടങ്ങിയിടത്ത് തന്നെ തിരിച്ചെത്തുന്ന വക്രരേഖ

ഭൗതികഗണിതത്തിൽ, സ്ഥലകാലത്തിലൂടെ യാത്ര ചെയ്ത് തുടങ്ങിയിടത്ത് തന്നെ തിരിച്ചെത്തുന്ന ഒരു വസ്തു ലോറൻഷ്യൻ മാനിഫോൾഡിൽ ഉണ്ടാക്കുന്ന ലോകരേഖയാണ് **തുടങ്ങിയിടത്ത് തന്നെ തിരിച്ചെത്തുന്ന വക്രരേഖ**(Closed timelike curve).

വർഗ്ഗം:ഭൗതികശാസ്ത്രം
പൂർവ്വനിർദ്ദിഷ്ട വിരോധാഭാസം

ഹേതുവായ കണ്ണി(Causal loop), ആവർത്തിക്കുന്ന കണ്ണി (Closed loop) എന്നെല്ലാം അറിയപ്പെടുന്ന ഒരു സമയയാത്ര സംബന്ധിയായ വിരോധാഭാസമാണ് പൂർവ്വനിർദ്ദിഷ്ട വിരോധാഭാസം(Predestination paradox).
ആവർത്തിക്കുന്ന മുൻപെ നിശ്ചയിക്കപ്പെട്ടിട്ടുള്ള ഒരു കൂട്ടം സംഭവങ്ങളിൽ കുടുങ്ങി വീണ്ടും വീണ്ടും സമയയാത്ര നടത്തേണ്ടി വരുന്ന ഒരു സമയയാത്രികന്റെ അവസ്ഥയാണിത്. ഒരുപാട് കാല്പനിക സിനിമകളും നോവലുകളും അവലംബിക്കുന്ന ഒരു സ്ഥിതി വിശേഷമാണിത്.

വർഗ്ഗം:സമയയാത്ര
ഏഥൻസിലെ പ്ലേഗ്

430 ബി.സിയിൽ പെലോപൊന്നേഷ്യൻ യുദ്ധസമയത്ത് ഏഥൻസിനെ ബാധിച്ച പകർച്ചവ്യാധിയെയാണ്, **ഏഥൻസിലെ പ്ലേഗ് (Plague of Athens)** എന്നുവിളിക്കുന്നത്. യുദ്ധത്തിന്റെ രണ്ടാം വർഷം വിജയം സുനിച്ഛിതമാണ് എന്ന് കരുതിയിരുന്ന സമയത്താണ് രോഗബാധ പ്രത്യക്ഷപ്പെട്ടത്. നഗരത്തിലെ തുറമുഖമായ പിറേയസ് വഴിയാണ് അസുഖം എത്തിപ്പെട്ടതെന്ന് കരുതുന്നു. സ്പാർട്ടൻ നഗരരാജ്യത്തേയും മറ്റു മിക്ക കിഴക്കൻ മെഡിറ്ററേനിയൻ പ്രദേശങ്ങളെയും അസുഖം ബാധിക്കുകയുണ്ടായി. 429 ബിസിയിലും 427/6 ബി.സി.യിലും അസുഖം വീണ്ടും പ്രത്യക്ഷപ്പെട്ടു.

## ഫലങ്ങൾ
ഏതൻസ് സൈനികരിൽ നാലിലൊന്ന് ഈ അസുഖത്താൽ മരണമടഞ്ഞു. ചില വർഷങ്ങൾ കൊണ്ട് ജനസംഖ്യയിൽ നാലിലൊന്നും ചത്തൊടുങ്ങി. ഈ അസുഖം ഗ്രീസിൽ ഏഥൻസിനുണ്ടായിരുന്ന ആധിപത്യം ഇല്ലാതെയാക്കി. അസുഖത്തിന്റെ മാരകസ്വഭാവം രോഗം പകരുന്ന നിരക്ക് കുറയാൻ കാരണമായി (അസുഖം ബാധിക്കുന്നവർക്ക് ഇത് മറ്റ് അധികം ആൾക്കാരിലേയ്ക്ക് പകരുന്നതിനു മുൻപേ മരണം സംഭവിക്കുമായിരുന്നുവത്രേ).

പകർച്ചവ്യാധിയുടെ ഭീകരത മനുഷ്യരുടെ സമനില തെറ്റിച്ചപ്പോൾ സാമൂഹികവും ധാർമ്മികവുമായ മര്യാദകൾ എങ്ങനെ തകിടം മറിഞ്ഞുവെന്ന് പെലപ്പൊന്നേഷൻ യുദ്ധത്തിന്റെ ഇതിഹാസമെഴുതിയ സമകാലീനചരിത്രകാരൻ തുസ്സിഡിഡീസ് വിവരിച്ചിട്ടുണ്ട്:-

## രോഗകാരണം
ഈ അസുഖം ടൈഫോയ്ഡ് പനിയായിരുന്നു എന്ന് പിന്നീട് കണ്ടെത്തുകയുണ്ടായി . യഥാർത്ഥ കാരണം വളരെനാൾ അജ്ഞാതമായിരുന്നു. 2006 ജനുവരിയിൽ ഏഥൻസ് സർവ്വകലാശാലയിലെ ഗവേഷകർ നഗരത്തിനു താഴെയുണ്ടായിരുന്ന ഒരു കൂട്ട ശവക്കുഴിയിൽ നിന്നു ശേഖരിച്ച പല്ലുകൾ പഠനവിധേയമാക്കുകയും അതിൽ ടൈഫോയ്ഡ് ഉണ്ടാക്കുന്ന ബാക്ടീരിയയുടെ സാന്നിദ്ധ്യം കണ്ടെത്തുകയും ചെയ്തു. 

## അവലംബം

വർഗ്ഗം:പകർച്ചവ്യാധികൾ
സമയയാത്ര കല്പിതകഥകളിൽ

ഒരുപാട് പാശ്ചാത്യ ചലച്ചിത്രങ്ങളിലും നോവലുകളിലും സമയയാത്ര മുഖ്യ പ്രമേയമാവാറുണ്ട്. ഭൂതകാലത്തേക്കോ ഭാവികാലത്തേക്കോ നായകൻ യാത്ര ചെയ്യുന്നതാണ് പൊതുവെ കാണാൻ സാധിക്കുക. ദ ടെർമിനേറ്റർ ഒരു ഉത്തമ ഉദാഹരണമാണ്.

വർഗ്ഗം:സമയയാത്ര
സ്വയം നിറവേറ്റുന്ന പ്രവചനം

ഒരു പ്രവചനം വെറും അതിന്റെ ശക്തി കൊണ്ട് നേരിട്ടോ അല്ലാതെയോ സ്വയം സംഭവ്യമാകാനുള്ള കാരണമായാലാണ് അതിനെ **സ്വയം നിറവേറ്റുന്ന പ്രവചനം** എന്ന് വിളിക്കുന്നത്. വിശ്വാസവും പെരുമാറ്റവും തമ്മിൽ നടക്കുന്ന നിരന്തരവും യഥാർത്ഥവുമായ പ്രതികരണങ്ങൾ മൂലമാണ് ഇത് സംഭവിക്കുന്നത്.

വർഗ്ഗം:മനഃശാസ്ത്രം
ആന്റൊണീൻ പ്ലേഗ്

മീസിൽസോ  വസൂരിയോ കാരണം പുരാതനകാലത്തുണ്ടായ ഒരു പാൻഡെമിക് ആണ് **ആന്റൊണീൻ പ്ലേഗ് (Antonine Plague)** എന്നറിയപ്പെടുന്നത്. 165–180 എഡി കാലഘട്ടത്തിലാണ് ഇത് ഉണ്ടായത്. 

## ചരിത്രം
സെലൂഷ്യ എന്ന സ്ഥലം 165–66-ലെ ശീതകാലത്ത് റോമൻ പട്ടാളം വളഞ്ഞപ്പോഴാണ് അസുഖം പൊട്ടിപ്പുറപ്പെട്ടത്.ഗോൾ, റൈൻ നദീതീരത്തെ സൈനികക്യാമ്പുകൾ എന്നിവിടങ്ങളിലേയ്ക്കും രോഗം പടർന്നു എന്ന് അമിയാനസ് മാർസെല്ലിനസ് രേഖപ്പെടുത്തിയിട്ടുണ്ട്.  യൂട്രോപിയസ് എന്ന ചരിത്രകാരൻ രേഖപ്പെടുത്തിയത് സാമ്രാജ്യം മുഴുവൻ ധാരാളം പേർ മരിച്ചു എന്നാണ്. 

ഗാലൻ ആണ് ഈ അസുഖത്തെപ്പറ്റി ആദ്യം വിവരണം നൽകിയിട്ടുള്ളത്. അതിനാൽ ഈ അസുഖത്തെ പ്ലേഗ് ഓഫ് ഗാലൻ എന്നും വിളിക്കുന്നു. സമീപ പൂർവ്വ പ്രദേശത്തുനിന്നും (Near East) മടങ്ങിവരുന്ന പട്ടാളക്കാരായിരിക്കണം അസുഖം കൊണ്ടുവന്നത്. അൻപതുലക്ഷത്തോളം ആൾക്കാർ ഈ അസുഖം മൂലം മരിക്കുകയുണ്ടായി. രോഗം ബാധിച്ചതിൽ നാലിലൊന്ന് ആൾക്കാർ മരിച്ചുപോയത്രേ. 

### പേരിനു പിന്നിൽ
ഈ അസുഖം ഒരുപക്ഷേ റോമൻ ചക്രവർത്തിയായിരുന്ന ലൂസിയസ് വെറസിന്റെ മരണത്തിനും കാരണമായിരുന്നിരിക്കാം. ഇദ്ദേഹം 169-ലാണ് മരണമടഞ്ഞത്. ഇദ്ദേഹം മാർക്കസ് ഔറീലിയസ് ആന്റോണിയസ് എന്നയാളോടോപ്പം റോമിന്റെ കോ-റീജന്റായിരുന്നു. ആന്റോണിയസിന്റെ കുടുംബനാമമാണ് ഈ പകർച്ചവ്യാധിക്ക് നൽകപ്പെട്ടത്.

### ഒൻപതു വർഷങ്ങൾക്കു ശേഷമുണ്ടായ പകർച്ചവ്യാധി
ഒൻപതു വർഷങ്ങൾക്കു ശേഷം ഈ പകർച്ച വ്യാധി വീണ്ടും പൊട്ടിപ്പുറപ്പെട്ടു. ഡയോ കാഷ്യസിന്റെ രേഖയനുസരിച്ച് ഒരു ദിവസം 2,000 പേർ വീതം ഈ അസുഖം കാരണം റോമിൽ മരിക്കുന്നുണ്ടായിരുന്നു.   അൻപതു ലക്ഷത്തിലധികം ആൾക്കാർ ഈ അസുഖം മൂലം മരണമടയുകയുണ്ടായി.  ചിലയിടങ്ങളിൽ ജനങ്ങളിൽ മൂന്നിലൊന്നും മരണമടഞ്ഞിരുന്നു. റോമർ സൈന്യം ഇതോടെ ഏകദേശം പൂർണ്ണമായി തകർന്നു.

## പ്ലേഗ് ഓഫ് സൈപ്രിയൻ
ഈ മഹാമാരിയുടെ രണ്ടാം വരവിന്റെ  മൂർദ്ധന്യത്തിൽ (പ്ലേഗ് ഓഫ് സൈപ്രിയൻ (251–266)) റോമിൽ 5,000 ആൾക്കാർ ഒരു ദിവസം മരിക്കുന്നുണ്ടായിരുന്നുവത്രേ.

## അവലംബം

വർഗ്ഗം:പകർച്ചവ്യാധികൾ
ഉദാത്തവാസ്തുവിദ്യ

പൗരാണിക കാലത്തെ ഗ്രീക്, റോമൻ വാസ്തുവിദ്യകളിൽനിന്ന് പ്രചോദനമുൾക്കൊണ്ട് വികസിച്ചുവന്ന ഒരു വാസ്തുശൈലിയാണ് **ഉദാത്തവാസ്തുവിദ്യ** അഥവാ **ക്ലാസ്സിക്കൽ ആർക്കിടെക്ചർ (Classical architecture)**. നവോത്ഥാനകാലം മുതലാണ് ഈ വാസ്തുവിദ്യ കൂടുതൽ പുഷ്ടിപ്പെടുന്നത്.  ഉദാത്തവാസ്തുവിദ്യ വലരെയേറെ പുതിശതാബ്ദത്തിലെ വാസ്തുശില്പികളെ ആകർഷിക്കുകയും അത് നവീന ഉദാത്തവാസ്തുവിദ്യ(neoclassical architecture) എന്നശൈലിയുടെ പുനരുത്ഥാനത്തിന് വഴിതുറക്കുകയും ചെയ്തു. 18-19 നൂറ്റാണ്ടുകളിലായ് ആരംഭിച്ച ഈ ശൈലി രണ്ടാം ലോക മഹായുദ്ധത്തിന്റെ  ആരംഭനാളുകൾ വരെ യൂറോപ്പിൽ ശക്തമായിരുന്നു.ഇന്നും ഈ ശൈലി പിന്തുടരുന്ന വാസ്തുശില്പികളുണ്ട്.
സാർവ്വത്രികവും സാർവ്വകാലീനവുമായ മൂല്യമുള്ളതും  വാസ്തുവിദ്യയുടെ ഏറ്റവും ഉൽകൃഷ്‌ടമായ വികാസദശയിൽനിന്ന് രൂപംകൊണ്ടതുമായ വാസ്തുശൈലിയായിട്ടാണ് ഉദാത്തവാസ്തുവിദ്യ കണക്കാക്കുന്നത്. ലോകത്തിന്റെ ഏതുഭാഗത്തായാലും, അവരുടെ തനത് പൗരാണിക കലാസൗന്ദര്യശാസ്ത്രത്തെ അടിസ്ഥാനമാക്കിയിട്ടുള്ള ഏതൊരു വാസ്തുശൈലിയേയും ഉദാത്തവാസ്തുവിദ്യ എന്ന് വിശേഷിപ്പിക്കാം.

## ഇതും കാണുക

* വാസ്തുവിദ്യ

## കൂടുതൽ വായനയ്ക്ക്
*Sir John Summerson (rev 1980) *The Classical Language of Architecture* ISBN 978-0-500-20177-0.
*Gromort Georges (Author), Richard Sammons (Introductory Essay). ''The Elements of Classical Architecture (Classical America Series in Art and Architecture)'', 2001, ISBN 0-393-73051-4.

വർഗ്ഗം:വാസ്തുകലാശൈലികൾ
വർഗ്ഗം:വാസ്തുവിദ്യാചരിത്രം
ജസ്റ്റീനിയൻ പ്ലേഗ്

ബ്യൂബോണിക് പ്ലേഗ് എന്ന അസുഖം മൂലമുണ്ടായ ചരിത്രത്തിലെ ആദ്യ പകർച്ചവ്യാധി ആയിരുന്നു **ജസ്റ്റീനിയൻ പ്ലേഗ് (Plague of Justinian)** (541–542 എഡി). ബൈസന്റൈൻ സാമ്രാജ്യത്തെയായിരുന്നു ഈ പാൻഡെമിക് ബാധിച്ചത്. കോൺസ്റ്റാന്റിനോപ്പിൾ എന്ന സാമ്രാജ്യതലസ്ഥാനവും രോഗത്തിനിരയായി. ലോകത്തിൽ ഇതുവരെ ഉണ്ടായിട്ടുള്ളതിൽ ഏറ്റവും വലിയ പ്ലേഗ് ബാധകളിലൊന്നാണ് ഇതെന്ന് കണക്കാക്കപ്പെടുന്നു. 

## ചരിത്രം
ഈജിപ്റ്റിലാണ് ഇത് പൊട്ടിപ്പുറപ്പെട്ടത്. ഇത് കോൺസ്റ്റന്റിനോപ്പിളിൽ അടുത്ത വസന്തകാലത്ത് എത്തിപ്പെടുകയും (പ്രോകോപിയസ് എന്ന ചരിത്രകാരന്റെ അഭിപ്രായത്തിൽ) 10,000 ആൾക്കാരെ ഒരു ദിവസം കൊന്നൊടുക്കുകയും ചെയ്തു. നഗരവാസികളിൽ 40% പേർ അസുഖം മൂലം മരിച്ചുപോയിട്ടുണ്ടാവണം. ഈ അസുഖം ബാധിച്ച പ്രദേശങ്ങളിലെ നാലിലൊന്നു മുതൽ പകുതി വരെ ജനങ്ങൾ മരിച്ചുപോവുകയുണ്ടായത്രേ.  550-നും 700-നും ഇടയിൽ യൂറോപ്പിന്റെ ജനസംഖ്യ പകുതി കണ്ട് കുറയാൻ ഈ അസുഖം കാരണമായത്രേ.

### കാരണം
ബ്യൂബോണിക് പ്ലേഗ് ആയിരുന്നു ഈ അസുഖമെന്ന് പൊതുവിൽ അംഗീകരിക്കപ്പെട്ടിട്ടുണ്ട്. ഇത് ബ്യൂബോണിക് പ്ലേഗ് ആയിരുന്നുവെങ്കിൽ തന്നെ മദ്ധ്യകാലഘട്ടത്തിലും സമീപകാലത്തുമുണ്ടായ പ്ലേഗ് രോഗത്തിൽ നിന്ന് വളരെ വ്യത്യാസമുള്ള തരം അസുഖമായിരുന്നു എന്നാണ് പുതിയ ഗവേഷണങ്ങൾ സൂചിപ്പിക്കുന്നത്. 

മദ്ധ്യ ഏഷ്യ, ദക്ഷിണേഷ്യ, വടക്കൻ ആഫ്രിക്ക, അറേബ്യ എന്നിവിടങ്ങളെയും യൂറോപ്പിനെയും അസുഖം ബാധിച്ചുവെന്ന് ചരിത്രകാരന്മാർ അവകാശപ്പെടുന്നു. ചൈനയായിരുന്നു അസുഖത്തിന്റെ പ്രഭവസ്ഥാനം എന്ന് ജനിതക പരീക്ഷണങ്ങൾ സൂചിപ്പിക്കുന്നു. 

### പേരിനു പിന്നിൽ
ജസ്റ്റീനിയൻ ഒന്നാമനായിരുന്നു അസുഖം പൊട്ടിപ്പുറപ്പെടുന്ന സമയത്ത് റോമൻ ചക്രവർത്തി. ഇദ്ദേഹത്തിനും അസുഖം ബാധിച്ചുവെങ്കിലും രക്ഷപെടുകയാണുണ്ടായത്. ഇദ്ദേഹത്തിന്റെ പേരിലാണ് ആധുനിക ചരിത്രകാരന്മാർ ഈ അസുഖത്തെ വിവക്ഷിക്കുന്നത്.

## അവലംബം

വർഗ്ഗം:പകർച്ചവ്യാധികൾ
കാലക്രമ സംരക്ഷണ അനുമാനം

സൂക്ഷ്മതലത്തിൽ പോലും സമയയാത്ര ഉണ്ടാകുന്നത് തടയാനാണ് എല്ലാ ഭൗതികശാസ്ത്ര നിയമങ്ങളും ശ്രമിക്കുക എന്ന സ്റ്റീഫൻ ഹോക്കിങിന്റെ അനുമാനമാണ് കാലക്രമ സംരക്ഷണ അനുമാനം .

വർഗ്ഗം:ഭൗതികശാസ്ത്രം
കോപ്റ്റിക് വാസ്തുവിദ്യ

ഈജിപ്റ്റിലെ സ്വദേശി ക്രൈസ്തവരായ കോപ്റ്റുകളുടെ(ഈഗുപ്തർ)(Copt) ഇടയിൽ നിലനിന്നിരുന്ന വാസ്തുവിദ്യയാണ് **കോപ്റ്റിക വാസ്തുവിദ്യ** (ഇംഗ്ലീഷിൽ: **Coptic architecture**). അനേകം ക്രൈസ്തവ ദേവാലയങ്ങളും പള്ളികളുമാണ് ഈ വാസ്തുവിദ്യയിലെ പ്രധാന നിർമിതികൾ. കെയ്റോയിലെ സെന്റ് മാർക്സ് കോപ്റ്റിക് ഓർത്തഡോക്സ് കത്ത്രീഡൽ പോലുള്ള വലിയദേവാലയങ്ങൾ മുതൽ ഗ്രാമപ്രദേശങ്ങളിലെ ചെറിയപള്ളികൾ വരെ ഇതിൽ ഉൾപ്പെടും. വാസ്തുനിർമിതികൾ എന്നതിലുപരി കോപ്റ്റിക് ജനതയുടെ സംസ്കാരത്തിന്റെ പ്രതീകങ്ങളാണ് ഇവ. .

## പ്രത്യേകതകൾ
കോപ്പിക് വാസ്തുവിദ്യ

ഈജിപ്തിലുടനീളം ചിതറിക്കിടക്കുന്ന നിരവധി കോപ്റ്റിക് ആശ്രമങ്ങളും പള്ളികളും ഗ്രെക്കോ-റോമൻ വാസ്തുവിദ്യാ ശൈലികളിൽ നിന്ന് പാരമ്പര്യമായി ലഭിച്ച ബസിലിക്ക പ്ലാനിൽ ചെളി ഇഷ്ടികകൊണ്ട് നിർമ്മിച്ചതാണ്. അവയ്ക്ക് സാധാരണയായി ഭാരമേറിയ മതിലുകളും നിരകളും വാസ്തുശില്പങ്ങളും ബാരൽ-വോൾട്ട് മേൽക്കൂരകളുമുണ്ട്, കൂടാതെ ത്രികക്ഷി ആപ്‌സിൽ അവസാനിക്കുന്നു, പക്ഷേ നിരവധി വേരിയൻ്റ് പ്ലാനുകൾ നിലവിലുണ്ട്. കോപ്റ്റിക് കലയുടെ സാധാരണ സവിശേഷതകൾ ബൈസൻ്റൈനിലും 'ലേറ്റ് ആൻ്റിക്' (അന്തരിച്ച ഇംപീരിയൽ റോമൻ) കലകളിലും കാണപ്പെടുന്നു. പൊതുവായ. മനുഷ്യ രൂപങ്ങൾ പലപ്പോഴും മുൻവശത്തായി ചിത്രീകരിച്ചിരിക്കുന്നു. റിയലിസത്തേക്കാൾ എക്സ്പ്രഷനിസ്റ്റ് എന്ന മട്ടിൽ കണ്ണുകൾ വിടർന്നിരിക്കുന്നു. ക്ലാസിക്കൽ ഗ്രീക്ക്, റോമൻ കലകളുമായി താരതമ്യപ്പെടുത്തുമ്പോൾ, ആനുപാതികമായി കണക്കുകൾ പ്രത്യക്ഷപ്പെടാം. കോപ്റ്റിക് ചർച്ച് എന്തിനെ പ്രതീകപ്പെടുത്തുന്നു?
കോപ്റ്റിക് ചർച്ച് ആർക്കിടെക്ചറിലെ പ്രതീകാത്മകത

കോപ്റ്റിക് പള്ളികൾ നിർമ്മിക്കുന്ന ഒരു മാർഗം കപ്പലിൻ്റെ രൂപത്തിലാണ്. ഇത് നോഹയുടെ പെട്ടകത്തിൻ്റെ പ്രതീകമാണ്: നോഹയുടെ പെട്ടകത്തിലുള്ളവർ വെള്ളപ്പൊക്കത്തിൽ നിന്ന് രക്ഷിക്കപ്പെട്ടതുപോലെ, മനുഷ്യരെ രക്ഷിക്കാനുള്ള കഴിവ് ദൈവത്തിൻ്റെ സഭയ്ക്ക് മാത്രമേയുള്ളൂ. ഇത് ഒരു കപ്പലിൻ്റെ രൂപത്തിലുള്ള പള്ളിയെ വിവരിക്കുന്നു.

## അവലംബം

## കൂടുതൽ വായനയ്ക്ക്
*

## പുറത്തേക്കുള്ള കണ്ണികൾ
*copticarchitecture.com 
*examples of coptic architecture
*Al-Ahram; Profile of restorer 
*19th century photos of the Church of Abu Serga (St Sergius), Cairo, showing Islamic-influenced fittings 
*Coptic Churches in Old Cairo, from Coptic net
പ്രകാശോർജ്ജം

ദൃശ്യപ്രകാശത്തിലെ മനുഷ്യനേത്രങ്ങൾക്ക് സംവേദനം ചെയ്യാൻ കഴിയുന്ന ഊർജ്ജമാണ് പ്രകാശമിതിയിലെ **പ്രകാശോർജ്ജം** (ഇംഗ്ലീഷിൽ: **luminous energy**).  പ്രകാശോർജ്ജം പ്രസരണോർജ്ജത്തിൽനിന്നും വ്യത്യസ്തപെട്ടിരിക്കുന്നു. പ്രകാശോർജ്ജത്തിന് സമാനമായ പ്രസരണമിതിയിലെ ഒരു അളവാണ് പ്രസരണോർജ്ജം. വിദ്യുത്കാന്തിക വർണ്ണരാജി|വിദ്യുത്കാന്തിക വർണ്ണരാജിയിലെ]] എല്ലാ തരംഗങ്ങളും മനുഷ്യനേത്രങ്ങൾക്ക് ദൃഷ്ടിഗോചരമല്ലാത്തതാണ് പ്രസരണോർജ്ജം എന്ന അളവിന് നിദാനം. ദൃശ്യ വർണ്ണരാജിക്ക് പുറത്തുള്ള തരംഗങ്ങളുടെ പ്രകാശോർജ്ജം പൂജ്യമാണ്. അതായത് അവയെ മനുഷ്യന് നഗ്നനേത്രങ്ങൾക്കൊണ്ട് ദർശിക്കാൻ സാധിക്കില്ല.(ഉദാ: അൾട്രാവയലറ്റ് രശ്മികൾ).

പ്രകാശോർജ്ജത്തിന്റെ അന്താരാഷ്ട്ര ഏകകം ലൂമിൻ സെക്കന്റ് (lm.s) ആണ്. ഹെൻറി ഫോക്സ് താൽബോട്ട് എന്ന ബ്രിട്ടിഷ് ശാസ്ത്രഞ്ജന്റെ ബഹുമാനാർത്ഥമായി   . താൽബോട്ട് എന്നൊരു ഏകകവും അനൗദ്യോഗികമായി ഉപയോഗിക്കാറുണ്ട്. ചില ഏകക സമ്പ്രതായങ്ങളിൽ ഊർജ്ജത്തിന്റെ അടിസ്ഥാന ഏകകമായ ജൂളിലും പ്രകാശോർജ്ജം പ്രസ്താവിക്കാറുണ്ട്.

## ഇതും കാണുക

*പ്രസരണോർജ്ജം
*പ്രകാശം
പ്രകാശപ്രവാഹം

പ്രകാശമിതിയിൽ **പ്രകാശപ്രവാഹം**(luminous flux) അല്ലെങ്കിൽ **പ്രകാശശക്തി(luminous power)** എന്നതുകൊണ്ട് ഉദ്ദേശിക്കുന്നത് മനുഷ്യനേത്രങ്ങൾ സംവേദനം ചെയ്യുന്ന പ്രകാശത്തിന്റെ പവറാണ്. പ്രസരണമിതിയിൽ ഇതിന് സമാനമായ ഒരു പരിമാണമാണ് പ്രസരണപ്രവാഹം. ലൂമിൻ എന്നൊരു ഏകകത്തിലാണ് പ്രകാശപ്രവാഹം അളക്കുന്നത്. ആണ്.

വർഗ്ഗം:പ്രകാശശാസ്ത്രം
വർഗ്ഗം:പ്രകാശമിതി
എസ്എവി001

എയിഡ്സ് രോഗത്തിന് എതിരെയുള്ള പുതിയ വാക്സിനാണ് **SAV001**. കാനഡയിൽ ആണ് ഈ വാക്സിൻ വികസിപ്പിച്ചത്‌. സുമഗെൻ എന്ന കമ്പനിയുടെ സഹായത്തോടെയാണ്  ഈ പുതിയ വാക്സിൻ വികസിപ്പിച്ചത്. ഈ വാക്സിന്റെ ഇതുവരെയുള്ള എല്ലാ പരീക്ഷണങ്ങളും വിജയകരമായിരുന്നു. ഇനി ചില ക്ലിനിക്കൽ പരീക്ഷണങ്ങൾ കൂടി കഴിഞ്ഞാൽ ഈ വാക്സിൻ വാണിജ്യ അടിസ്ഥാനത്തിൽ ഉദ്പാദിപ്പിക്കാനാകും എന്നാണ് വിലയിരുത്തപ്പെടുന്നത്. എയിഡ്സ് എന്ന മഹാരോഗത്തിന് എതിരെയുള്ള വിജയമായി ഈ വാക്സിന്റെ കണ്ടുപിടിത്തം വിശ്വസിക്കപ്പെടുന്നു.

## അവലംബം

വർഗ്ഗം:വാക്സിനുകൾ
നൊവികോഫിന്റെ സ്വസ്ഥിര സിദ്ധാന്തം

സമയയാത്രയിലെ സാമാന്യ  ആപേക്ഷികതാസിദ്ധാന്തത്തിന് അടിസ്ഥാനമായുള്ള വിരോധാഭാസങ്ങൾക്ക് ഉത്തരം കണ്ടെത്തുവാൻ റഷ്യൻ ശാസ്ത്രജ്ഞനായ ഇഗൊർ ഡിമിട്രിയവെച്ച് നൊവികോഫ് കൊണ്ടുവന്ന സിദ്ധാന്തമാണ് നൊവികോഫിന്റെ സ്വസ്ഥിര സിദ്ധാന്തം. 
ഇതനുസരിച്ച് ഒരു ചെയ്തിയുടെ ഫലമായ് സമയ വിരോധാഭാസമോ അല്ലെങ്കിൽ ഭൂതകാലത്തിന് മാറ്റമോ സംഭവിക്കുകയാണെങ്കിൽ ആ ചെയ്തിയുടെ സംഭാവ്യത പൂജ്യമായിരിക്കും. ചുരുക്കത്തിൽ സമയ വിരോധാഭാസങ്ങൾ പ്രാവർത്തികമല്ല എന്ന് സിദ്ധാന്തം വെളിപ്പെടുത്തുന്നു.

വർഗ്ഗം:ഭൗതികശാസ്ത്രം
ഞാറൽ

പശ്ചിമഘട്ടത്തിൽ കാണപ്പെടുന്ന തദ്ദേശീയ വൃക്ഷമാണ്  **ഞാറൽ**. . 8 മീറ്ററോളം ഉയരം വയ്ക്കും. തണൽ ഇഷ്ടപ്പെടുന്ന നിത്യഹരിതവൃക്ഷം. 1500 മീറ്റർ വരെ ഉയരമുള്ള നിത്യഹരിതവനങ്ങളിൽ കാണുന്നു.

## അവലംബം

## പുറത്തേക്കുള്ള കണ്ണികൾ
* കായുടെ ചിത്രം

വർഗ്ഗം:വൃക്ഷങ്ങൾ
വർഗ്ഗം:പഴങ്ങൾ
വിഭാഗം: ഫലവൃക്ഷങ്ങൾ
വർഗ്ഗം:ഭക്ഷ്യയോഗ്യമായ കായ്കൾ ഉള്ള സസ്യങ്ങൾ
വർഗ്ഗം:അലങ്കാരസസ്യങ്ങൾ
വർഗ്ഗം:സൈസീജിയം
ബഹുപ്രപഞ്ചം

അനേകം പ്രപഞ്ചങ്ങളുടെ (നമുക്ക് അനുഭവവേദ്യമായ പ്രപഞ്ചം അടക്കം) ഒരു കൂട്ടമാണ് **ബഹുപ്രപഞ്ചം** (multiverse) . നിലനിൽക്കുന്നവയും നിലനിൽക്കാൻ സാധ്യതയുള്ളവയുമായ  സ്ഥലം, കാലം, ദ്രവ്യം, ഊർജ്ജം, അവയെ സംബന്ധിക്കുന്ന ഭൗതിക നിയമങ്ങൾ, സ്ഥിരാങ്കങ്ങൾ എന്നിവയെല്ലാം  ചേർന്നതാണ്  ഇത്. ബഹുപ്രപഞ്ചത്തിൽ ഉള്ള രണ്ട് പ്രപഞ്ചങ്ങളെ സമാന്തര പ്രപഞ്ചങ്ങൾ എന്ന് വിളിക്കുന്നു.

## ആശയത്തിൻ്റെ ഉത്ഭവം
പുരാതന ഗ്രീക്ക് തത്ത്വചിന്തയിൽ അനന്ത ലോകങ്ങൾ എന്ന ആശയത്തെപ്പറ്റി പ്രതിപാദിച്ചിട്ടുണ്ട്. ആറ്റങ്ങളുടെ കൂട്ടിയിടിയിൽ നിന്ന് അനന്തമായ സമാന്തര ലോകങ്ങൾ ഉടലെടുക്കുന്നതായി അതിൽ രേഖപ്പെടുത്തിയിട്ടുണ്ട്.. ലോകം നിരന്തരമായി ഇല്ലാതാവുകയും പുനരുജ്ജീവിപ്പിക്കുകയും ചെയ്തു കൊണ്ടിരിക്കുകയാണെന്ന് ബി.സി മൂന്നാം നൂറ്റാണ്ടിൽ തത്ത്വചിന്തകനായ ക്രിസിപ്പസ് അഭിപ്രായപ്പെട്ടു. ഇതും ബഹുപ്രപഞ്ചം എന്ന ആശയത്തെ പ്രതിഫലിപ്പിക്കുന്നു.

1952 ൽ എർവിൻ ഷ്രോഡിംഗർ ഡബ്ലിനിൽ ഒരു പ്രഭാഷണം നടത്തുന്ന സമയം ഇനി താൻ പറയാൻ പോകുന്നത് കിറുക്കായി തോന്നാമെന്ന് പ്രേക്ഷകർക്ക് തമാശയായി മുന്നറിയിപ്പ് നൽകി. തുടർന്ന്, തൻ്റെ സമവാക്യങ്ങൾ ഒരേസമയം വ്യത്യസ്ത സംഭവചരിത്രങ്ങളെ വിവരിക്കുന്നതുകൊണ്ട് , "അവ ബദലുകളല്ല, എല്ലാം ഒരേസമയം സംഭവിക്കുന്നവയാണ്" എന്ന് അദ്ദേഹം പറഞ്ഞു. ഇത്തരത്തിലുള്ള ദ്വൈതതയെ "സൂപ്പർപൊസിഷൻ" എന്ന് വിളിക്കുന്നു. ഇത് ബഹുപ്രപഞ്ചം എന്ന സാധ്യതയിലേക്ക് വിരൽ ചൂണ്ടുന്നു.

1895 ൽ അമേരിക്കൻ തത്ത്വചിന്തകനും മനശാസ്ത്രജ്ഞനുമായ വില്യം ജെയിംസ് മറ്റൊരു സന്ദർഭത്തിൽ "മൾട്ടിവേഴ്സ്" എന്ന പദം ഉപയോഗിച്ചു. ഈ പദം ആദ്യമായി സയൻസ് ഫിക്ഷനിലും നിലവിലെ ഭൗതികശാസ്ത്ര പശ്ചാത്തലത്തിലും ഉപയോഗിച്ചത് 1963 ൽ മൈക്കൽ മൂർകോക്കാണ്‌.

## വ്യാഖ്യാനം
കാലക്രമേണ, ഭൗതികശാസ്ത്ര സമൂഹം ബഹുപ്രപഞ്ച  സിദ്ധാന്തങ്ങളെപറ്റി വിശാലമായ ചർച്ചകളിൽ  മുഴുകി. നമ്മുടെ പ്രപഞ്ചത്തിനു പുറത്തു മറ്റ് പ്രപഞ്ചങ്ങൾ നിലവിലുണ്ടോ എന്ന കാര്യത്തിൽ ഭൗതിക ശാസ്ത്രജ്ഞന്മാർക്ക് ഇന്ന് ഭിന്നാഭിപ്രായമുണ്ട്.

മൾട്ടിവേഴ്സ് വാദം ഒരു ശാസ്ത്രീയ സിദ്ധാന്തത്തേക്കാളുപരി ഒരു ദാർശനിക സങ്കൽപ്പമാണെന്ന് ചിലർ വാദിക്കുന്നു, കാരണം ഇത് പരീക്ഷണത്തിലൂടെ തെറ്റാണെന്നു തെളിയിക്കാൻ (falsifiable) കഴിയില്ല. ശാസ്ത്രീയ പരീക്ഷണത്തിലൂടെ ഒരു സിദ്ധാന്തത്തെ നിരാകരിക്കാനുള്ള കഴിവ് ശാസ്ത്രീയ രീതിയുടെ (Scientific method) ഭാഗമാണ്. മൾട്ടിവേഴ്സിന്റെ കാര്യത്തിൽ അതിനുള്ള സാധ്യത തീരെ കുറവാണ്.   ഒരു സിദ്ധാന്തം അതിന്റെ സാധ്യമായ എല്ലാ ഫലങ്ങളും നൽകിയാൽ ഒരു  പരീക്ഷണത്തിനും ആ  സിദ്ധാന്തത്തെ തള്ളിക്കളയാനാവില്ലെന്ന് പോൾ സ്റ്റെയ്ൻ‌ഹാർട്ട് അഭിപ്രായപ്പെട്ടിട്ടുണ്ട്.

ചില ഭൗതികശാസ്ത്രജ്ഞർ പറയുന്നത് ബഹുപ്രപഞ്ച വാദം ശാസ്ത്രീയ അന്വേഷണത്തിന് യോജിച്ച ഒരു വിഷയമല്ലെന്നാണ്. അതേസമയം മൾട്ടിവേഴ്സിനെ പരീക്ഷണാത്മക പരിശോധനയിൽ നിന്ന് ഒഴിവാക്കാനുള്ള ശ്രമങ്ങൾ ശാസ്ത്രത്തിലുള്ള പൊതുജനവിശ്വാസം ഇല്ലാതാക്കുകയും അടിസ്ഥാന ഭൗതികശാസ്ത്രപഠനത്തെ തകർക്കുകയും ചെയ്യുമോ എന്നതിനെപറ്റിയും ആശങ്കകൾ ഉയർന്നിട്ടുണ്ട്.

2007-ൽ നോബൽ സമ്മാന ജേതാവ് സ്റ്റീവൻ വെയ്ൻ‌ബെർഗ് ഇങ്ങനെ പറഞ്ഞു, “ബഹുപ്രപഞ്ചങ്ങൾ നിലവിലുണ്ടെങ്കിൽ മഹാവിസ്ഫോടനസിദ്ധാന്തം നിഷ്‌കർഷിച്ചിട്ടുള്ള  ക്വാർക്കുകളുടെ പിണ്ഡങ്ങളുടെയും സ്റ്റാൻഡേർഡ് മോഡലിലെ  മറ്റ് സ്ഥിരതകളുടെയും (constants)  മൂല്യങ്ങൾക്ക് യുക്തിസഹമായ ഒരു വിശദീകരണം കണ്ടെത്താനുള്ള നമ്മുടെ ശ്രമങ്ങളെല്ലാം പാഴാവും, കാരണം ആ  മൂല്യങ്ങൾ നമ്മുടെ പ്രപഞ്ചത്തിന് യാദൃച്ഛികമായി ലഭിച്ച ഒരു സവിശേഷതയായി മാറും.

## അവലംബം

വർഗ്ഗം:ഭൗതിക പ്രപഞ്ചശാസ്ത്രം
വെള്ളഞാറ

പശ്ചിമഘട്ടത്തിലും ശ്രീലങ്കയിലും കാണപ്പെടുന്ന 20 മീറ്റർ ഉയരം വയ്ക്കുന്ന ഒരു നിത്യഹരിതമരമാണ് **വെൺഞാറ** അഥവാ **വെള്ളഞാറ**.  . തൊലിക്ക് കറുപ്പുനിറമാണ്. ഉഷ്ണമേഖലാകാലാവസ്ഥയിൽ തണലിൽ വളരാൻ ഇഷ്ടപ്പെടുന്ന മരം. പക്ഷികൾക്ക് കായകൾ ഇഷ്ടമായതിനാൽ അവയാണ് വിത്തുവിതരണം നടത്തുന്നത്. ഗ്രാമ്പൂവുമായി നല്ല സാമ്യമുള്ളതിനാൽ ചിലപ്പോൾ ഇതിന്റെ പൂമൊട്ട് ഉണങ്ങി ഗ്രാമ്പൂ എന്ന പേരിൽ വിറ്റുവരുന്നു. പയഞാവൽ, തോൽഞാവൽ എന്നും പേരുകളുണ്ട്.

## മറ്റു ഭാഷകളിലെ പേരുകൾ
Hemispheric Rose-Apple • Kannada: ಬನ ನೇರಳೆ bana nerale, ಕಾಡು ಪನ್ನೇರಳೆ kaadu pannerale, ಮಕ್ಕಿ ನೇರಳೆ makki nerale • Konkani: रेडी जांभूळ Redi jambul • Malayalam: തോൽഞാവൽ teal-naval, വെള്ളഞാറ vellanara, വെൺഞാറ ven-nara • Marathi: गोलजांब goljamb • Tamil: வெள்ளைநாவல் vellai-naval, வெண்ணாவல் vennaval 
*(ഇന്റർനെറ്റിലെ പലയിടത്തുനിന്നും ശേഖരിച്ച പേരുകളാണിവ, തെറ്റുകളുണ്ടായേക്കാം)*
## ചിത്രശാല

File:Syzygium hemisphericum 11.jpg
File:Syzygium hemisphericum 01.jpg
File:Syzygium hemisphericum 06.jpg
File:Syzygium hemisphericum 04.jpg
File:Syzygium hemisphericum 03.jpg
File:Syzygium hemisphericum 14.jpg

## അവലംബം

## പുറത്തേക്കുള്ള കണ്ണികൾ
* കാണുന്ന ഇടങ്ങൾ
* ചിത്രങ്ങൾ

വർഗ്ഗം:വൃക്ഷങ്ങൾ
വർഗ്ഗം:നീലിയാർകോട്ടത്തെ സസ്യജാലം
വർഗ്ഗം:സൈസീജിയം
വർഗ്ഗം:കേരളത്തിലെ സസ്യജാലം
കല്ലുഞാവൽ

പശ്ചിമഘട്ടത്തിലെ തദ്ദേശവാസിയായ ഒരു നിത്യഹരിതവൃക്ഷമാണ് **കല്ലുഞാവൽ**. . **പൊരിയൻ**, **കൽമോനി** എന്നീ പേരുകളുമുണ്ട്. Sea Apple എന്നും അറിയപ്പെടുന്നു.15 മീറ്റർ വരെ ഉയരം വയ്ക്കും.  1000 മീറ്ററിലധികം ഉയരമുള്ള മലകളിലെ നനവാർന്ന നിത്യഹരിതവനങ്ങളിലും മിതോഷ്ണമേഖലാവനങ്ങളിലും ചതുപ്പുകളിലും വളരും. തവിട്ടുനിറമുള്ള തൊലി ചെറിയതകിടുകളായി പൊഴിഞ്ഞുപോകും. പൂവിന് ഇളംചുവപ്പുകലർന്ന വെള്ളനിറമാണ്. കുരങ്ങന്മാർക്കും വവ്വാലുകൾക്കും പ്രിയമുള്ള പഴങ്ങൾ. വിത്തുവിതരണം ചെയ്യുന്നതും അവർ തന്നെ. പലമരവുമായി ഈ മരം മാറിപ്പോകാറുണ്ട് . സിംഗപ്പൂരിൽ എല്ലായിടത്തും പാതയോരങ്ങളിൽ ഈ മരം വച്ചുപിടിപ്പിച്ചിട്ടുണ്ട്.

## അവലംബം

## പുറത്തേക്കുള്ള കണ്ണികൾ
* ചിത്രങ്ങൾ 
* കൂടുതൽ വിവരങ്ങൾ
* http://indiabiodiversity.org/species/show/19186

വർഗ്ഗം:വൃക്ഷങ്ങൾ
വർഗ്ഗം:ഔഷധസസ്യങ്ങൾ
വർഗ്ഗം:വംശനാശം നേരിടുന്ന വൃക്ഷങ്ങൾ
വിഭാഗം: ഫലവൃക്ഷങ്ങൾ
വർഗ്ഗം:ഭക്ഷ്യയോഗ്യമായ കായ്കൾ ഉള്ള സസ്യങ്ങൾ
വർഗ്ഗം:അലങ്കാരസസ്യങ്ങൾ
വർഗ്ഗം:പുഷ്പിക്കുന്ന സസ്യങ്ങൾ
വർഗ്ഗം:പശ്ചിമഘട്ടതദ്ദേശവാസിയായ സസ്യങ്ങൾ
വർഗ്ഗം:ചിത്രം ആവശ്യമുള്ള സസ്യങ്ങളുടെ താളുകൾ‎
വർഗ്ഗം:ശ്രീലങ്കയിലെ സസ്യജാലം
വർഗ്ഗം:സൈസീജിയം
ബ്ലാക്ക് ഡെത്ത്

മനുഷ്യ ചരിത്രത്തിലെ ഏറ്റവും മാരകമായ മഹാമാരികളിൽ ഒന്നായിരുന്നു 1348-നും 1350-നും ഇടയിൽ യൂറോപ്പിൽ മൂർദ്ധന്യത്തിലെത്തിയ പ്ലേഗ് ബാധ അഥവാ **ബ്ലാക്ക് ഡെത്ത് (Black Death)**. ഏഴരക്കോടിക്കും 20 കോടിക്കും ഇടയിൽ മരണങ്ങൾ ഇതുമൂലമുണ്ടായിട്ടുണ്ട് എന്ന് കണക്കാക്കപ്പെടുന്നു.  ഇതിനു മുൻപ് യൂറോപ്പിൽ വ്യാപകമായി പ്ലേഗ് ബാധയുണ്ടായത് 800 വർഷങ്ങൾക്കപ്പുറമായിരുന്നു.

## കാരണം
ഈ പകർച്ചവ്യാധിയുടെ കാരണം എന്താണെന്നതിനെപ്പറ്റി പല ഊഹങ്ങളുണ്ടായിരുന്നെങ്കിലും ദക്ഷിണ യൂറോപ്പിൽ മരണമടഞ്ഞവരുടെ മൃതശരീരത്തിൽ നിന്നു ശേഖരിച്ച ഡി.എൻ.എ. സമീപകാലത്ത് പരിശോധിച്ചതിൽ നിന്നും ബ്യൂബോണിക് പ്ലേഗ് ഉണ്ടാക്കുന്ന യെർസീനിയ പെസ്റ്റിസ് എന്ന രോഗകാരിയാണ് ഇതിനു കാരണം എന്നാണ് മനസ്സിലാക്കാൻ സാധിച്ചത്. ഇരുപതാം നൂറ്റാണ്ടിൽ കണ്ടെത്തപ്പെട്ടിട്ടുള്ള പ്ലേഗ് രോഗകാരികളിൽ നിന്നും വളരെ വ്യത്യസ്തമായവയായിരുന്നു ബ്ലാക്ക് ഡെത്തിനു കാരണമായത്.

## ചരിത്രം

ഏഷ്യയിൽ (ചൈനയിലോ മദ്ധേഷ്യയിലോ) ആരംഭിച്ച അസുഖം 1348-ൽ യൂറോപ്പിലെത്തി. സിൽക്ക് റോഡുവഴിയാവണം 1346-ൽ ഈ അസുഖം ക്രിമിയയിൽ എത്തിയത്. ക്രിമിയയിൽ നിന്ന് രക്ഷപെട്ട ഇറ്റാലിയൻ കച്ചവടക്കാരിലൂടെയാവണം ഇത് യൂറോപ്പിലെത്തിയത്. വ്യാപാരക്കപ്പലുകളിലെ സഞ്ചാരികളായ കറുത്ത എലികളിൽ വസിക്കുന്ന പൗരസ്ത്യ എലിച്ചെ‌ള്ളുകൾ വഴിയാവണം ക്രിമിയയിൽ നിന്ന് മെഡിറ്ററേനിയൻ പ്രദേശത്തേയ്ക്ക് അസുഖം പടർന്നത്. യൂറോപ്പിലെ ജനസംഖ്യയുടെ 30–60 ശതമാനം ഈ അസുഖം മൂലം മരണപ്പെട്ടു എന്ന് കണക്കാക്കപ്പെടുന്നു. ആറു വർഷം കൊണ്ട് രണ്ടു മുതൽ മൂന്നു കോടി വരെ യൂറോപ്യന്മാർ ഈ അസുഖം മൂലം മരണമടഞ്ഞു.  മൊത്തത്തിൽ ആ സമയത്തെ (പതിനാലാം നൂറ്റാണ്ട്) ലോക ജനസംഖ്യയായിരുന്ന 45 കോടി ഈ അസുഖം മൂലം 35 കോടിക്കും 37.5 കോടിക്കും ഇടയിലെത്തി.  ഏറ്റവും കൂടുതൽ നാശനഷ്ടമുണ്ടായത് പട്ടണപ്രദേശങ്ങളിലാണ്. ഇവിടങ്ങളിൽ ജനസംഖ്യയുടെ പകുതി മരണമടഞ്ഞുവെന്നാണ് കണക്ക്. 

## ബാക്കിപത്രം

ബ്ലാക്ക് ഡെത്തിന്റെ മതപരവും സാമൂഹികവും സാമ്പത്തികവുമായ പ്രത്യാഘാതങ്ങൾ അതിഭീമമായിരുന്നു. ഇത് യൂറോപ്പിന്റെ ചരിത്രത്തെത്തന്നെ മാറ്റിമറിച്ചു. ജനസംഖ്യ പഴയ നിലയിലെത്താൻ 150 വർഷങ്ങളെടുത്തു. പതിനെട്ടാം നൂറ്റാണ്ടുവരെ ഈ പ്ലേഗിന്റെ ആവർത്തനങ്ങൾ ചാക്രികമായി യൂറോപ്പിൽ വന്നുകൊണ്ടിരുന്നു. ഈ സമയത്ത് നൂറിൽ കൂടുതൽ പ്ലേഗ് പകർച്ചവ്യാധികൾ യൂറോപ്പിനെ ബാധിച്ചു. 1361 മുതൽ 1480 വരെയുള്ള കാലത്ത് രണ്ടു മുതൽ അഞ്ചു വർഷം വരെ ഇടവേളകളിൽ ഇംഗ്ലണ്ടിൽ പ്ലേഗ് ബാധയുണ്ടാകുമായിരുന്നു.  1370കളോടെ ഇംഗ്ലണ്ടിന്റെ ജനസംഖ്യ ഈ അസുഖം കാരണം 50% കണ്ട് കുറയുകയുണ്ടായി. ലണ്ടനിൽ 1665–66 കാലത്തുണ്ടായ പ്ലേഗ് ബാധ ഒരു ലക്ഷം ആൾക്കാരുടെ മരണത്തിനിടയാക്കി. ഇത് ലണ്ടനിലെ ജനസംഖ്യയുടെ 20% ആയിരുന്നു. 

## ഇതും കാണുക
* പാൻഡെമിക്

## അവലംബം

## പുറത്തേയ്ക്കുള്ള കണ്ണികൾ

* 
* 
* 
* ബ്ലാക്ക് ഡെത്ത് അറ്റ് BBC

വർഗ്ഗം:14-ആം നൂറ്റാണ്ട്
വർഗ്ഗം:യൂറോപ്പിന്റെ ചരിത്രം
വർഗ്ഗം:ദുരന്തങ്ങൾ
വർഗ്ഗം:ലോകചരിത്രം
എം.എസ്. ഗോപാലകൃഷ്ണൻ

ഭാരതത്തിലെ പ്രശസ്തനായ വയലിൻ വിദ്വാനായിരുന്നു **മൈലാപ്പൂർ സുന്ദരയ്യർ ഗോപാലകൃഷ്ണൻ** എന്ന **എം.എസ് ഗോപാലകൃഷ്ണൻ**(10 ജൂൺ 1931 – 3 ജനുവരി 2013). കർണ്ണാടക - ഹിന്ദുസ്ഥാനി ശൈലികളിൽ ഒരുപോലെ വൈദഗ്ദ്ധ്യം നേടിയ ആളായിരുന്നു അദ്ദേഹം. ലാൽഗുഡി ജയരാമൻ,​ ടി.എൻ. കൃഷ്ണൻ,​ എം.എസ്. ഗോപാലകൃഷ്ണൻ എന്നിവർ  'വയലിൻ ത്രയങ്ങൾ' എന്ന് അറിയപ്പെട്ടിരുന്നു.  
## ജീവിതരേഖ
1931 ജൂൺ 10-ന് ചെന്നൈക്കടുത്ത് മൈലാപ്പൂരിൽ ജനനം. തിരുവനന്തപുരം രാജകൊട്ടാരത്തിലെ വയലിൻ വാദകനായിരുന്ന പറവൂർ പി. സുന്ദരയ്യരായിരുന്നു പിതാവ്. പ്രശസ്ത വയലിനിസ്റ്റ് എം.എസ്. അനന്തരാമൻ അദ്ദേഹത്തിന്റെ ജ്യേഷ്ഠനായിരുന്നു. എട്ടാം വയസ്സിൽ അച്ഛനോടൊപ്പമായിരുന്നു അരങ്ങേറ്റം. വയലിൻവാദ്യരംഗത്ത് നിരന്തരം പരീക്ഷണങ്ങൾക്ക് തയ്യാറായ ഗോപാലകൃഷ്ണന്റെ വയലിനിലെ പറവൂർശൈലി അദ്ദേഹത്തിന് സംഗീതലോകത്ത് ഏറെ ആരാധകരെ നേടിക്കൊടുത്തു.ഡി.വി. പലുസ്കർ, ഓംകാർനാഥ് ഠാകൂർ തുടങ്ങി നിരവധി പ്രഗല്ഭരുമായി പങ്കുചേർന്ന് ഗോപാലകൃഷ്ണൻ സംഗീതപരിപാടികൾ നടത്തിയിട്ടുണ്ട്.വിദേശത്തും അനേകം പരിപാടികൾ അദ്ദേഹം അവതരിപ്പിച്ചിട്ടുണ്ട്. 

മീനാക്ഷിയാണ് ഭാര്യ. വയലിൻ വാദകരായ എം. നർമദ, സുരേഷ്, ലത എന്നിവരാണ് മക്കൾ. 2012-ൽ പത്മഭൂഷൺ നേടിയ അദ്ദേഹം തൊട്ടടുത്ത വർഷം ജനുവരി 3-ന് തന്റെ 82-ആം വയസ്സിൽ വാർദ്ധക്യസഹജമായ അസുഖങ്ങളെത്തുടർന്ന് ചെന്നൈയിലെ ഒരു സ്വകാര്യ ആശുപത്രിയിൽ വച്ച് അന്തരിച്ചു.

## പുരസ്കാരങ്ങൾ
*പത്മഭൂഷൺ (2012)
*പത്മശ്രീ (1975)
*ടാഗോർ രത്‌ന അവാർഡ്
*സംഗീതനാടക അക്കാദമി പുരസ്‌കാരം (1982)
*കേരള സംഗീത നാടക അക്കാദമി പുരസ്‌കാരം (1979) 
*സംഗീത കലാനിധി പുരസ്‌കാരം (1998)
* കേരള സംഗീതനാടക അക്കാദമി ഫെലോഷിപ്പ് 2007.

## അവലംബം


## വർഗ്ഗം

വർഗ്ഗം:1931-ൽ ജനിച്ചവർ
വർഗ്ഗം:2013-ൽ മരിച്ചവർ
വർഗ്ഗം:ജൂൺ 10-ന് ജനിച്ചവർ
വർഗ്ഗം:ജനുവരി 3-ന് മരിച്ചവർ
വർഗ്ഗം:വയലിനിസ്റ്റുകൾ
വർഗ്ഗം:പത്മഭൂഷൺ പുരസ്കാരം ലഭിച്ചവർ
വർഗ്ഗം:പത്മശ്രീ പുരസ്കാരം ലഭിച്ചവർ
വർഗ്ഗം:കേരള സംഗീത നാടക അക്കാദമി പുരസ്കാരം ലഭിച്ചവർ
വർഗ്ഗം:കേരള സംഗീതനാടക അക്കാദമി വിശിഷ്‌ടാംഗത്വം ലഭിച്ചവർ
വർഗ്ഗം:വയലിൻ വാദകർ
വർഗ്ഗം:സംഗീതകലാനിധി പുരസ്കാരം ലഭിച്ചവർ
ടി.എൻ. കൃഷ്ണൻ

പ്രമുഖനായ വയലിൻ വിദ്വാനാണ്  **തൃപ്പൂണിത്തുറ നാരായണയ്യർ കൃഷ്ണൻ** എന്ന **പ്രൊഫ. ടി.എൻ. കൃഷ്ണൻ** (ജനനം: 6 ഒക്ടോബർ 1928 - മരണം: 2 നവംബർ 2020). ലാൽഗുഡി ജയരാമൻ,​ ടി.എൻ. കൃഷ്ണൻ,​ എം.എസ്. ഗോപാലകൃഷ്ണൻ എന്നിവർ കർണ്ണാടകസംഗീതത്തിലെ 'വയലിൻ ത്രയങ്ങൾ' എന്ന് അറിയപ്പെടുന്നു.

## ജീവിതരേഖ
തൃപ്പൂണിത്തുറ ഭാഗവതർമഠത്തിൽ ഫിഡിൽ ഭാഗവതർ എന്നറിയപ്പെട്ടിരുന്ന എ.നാരായണ അയ്യരുടെയും അമ്മിണി അമ്മാളിന്റെയും മകനായി ജനിച്ചു. അച്ഛനിൽനിന്നാണ് സംഗീതംപഠിച്ചത്. മൂന്നാംവയസ്സുമുതൽ വയലിൻ പഠിച്ചുതുടങ്ങി. ഏഴാംവയസ്സിൽ പൂർണത്രയീശ ക്ഷേത്രത്തിൽ അരങ്ങേറ്റം കുറിച്ചു. എറണാകുളം ശ്രീ രുദ്രവിലാസം സ്‌കൂളിൽ ഏഴാംക്ലാസ്‌വരെ പഠിച്ചു. പിന്നീട് തിരുവനന്തപുരത്തേക്കു താമസം മാറി.  മാലിയുടെ കച്ചേരിക്ക് വയലിൻ വായിക്കാനായി ചെന്നൈയിലേക്ക് പോയശേഷം അവിടെ തുടർന്നു.

1938-39ൽ തൃശിനാപ്പിള്ളി റേഡിയോ സ്റ്റേഷനിൽ വയലിൻ വായിക്കാൻ തുടങ്ങിയ പ്രൊഫ. ടി.എൻ. കൃഷ്ണൻ ആകാശവാണി ദേശീയ ആർട്ടിസ്റ്റ്കൂടിയാണ്. രാജ്യത്തിനകത്തും പുറത്തുമായി എണ്ണമറ്റ കച്ചേരികളിൽ പങ്കെടുത്തുകഴിഞ്ഞു. റഷ്യൻ പര്യടനത്തിനിടെ നടത്തിയ 55 കച്ചേരികൾ ചരിത്രമായി. ഇതേവരെയായി 25000ലേറെ കച്ചേരികൾ അദ്ദേഹം നടത്തിയിട്ടുണ്ട്.

ചെമ്പൈ വൈദ്യനാഥ ഭാഗവതർ, അരിയക്കുടി രാമാനുജ അയ്യങ്കാർ, ശെമ്മാങ്കുടി ശ്രീനിവാസയ്യർ, മുസിരി സുബ്രഹ്മണ്യയ്യർ, മധുരൈ മണി അയ്യർ തുടങ്ങിയ പ്രമുഖർക്കെല്ലാം വയലിൻ വായിച്ചിട്ടുണ്ട്. കേന്ദ്ര സംഗീതനാടക അക്കാദമി വൈസ് ചെയർമാനായും പ്രവർത്തിച്ചു.

ചെന്നൈ മ്യൂസിക് അക്കാദമിയിൽ പ്രൊഫസറായി ചേർന്ന അദ്ദേഹം പ്രിൻസിപ്പലായിരിക്കവേയാണ് 1964 -ൽ അവിടെ നിന്ന് പിരിയുന്നത്. പിന്നീട് ഡൽഹി യൂണിവേഴ്സിറ്റിയിലെ മ്യൂസിക് വിഭാഗം ഡീനായി കുറെകാലം പ്രവർത്തിച്ചു.

പാലക്കാട് നെന്മാറ അയിരൂർ സ്വദേശിനിയായ കമലയാണ് ഭാര്യ. വിജി കൃഷ്ണൻ, ശ്രീറാം കൃഷ്ണൻ എന്നിവരാണ് മക്കൾ. ശ്രീറാം കൃഷ്ണൻ അറിയപ്പെടുന്ന വയലിനിസ്റ്റാണ്. പ്രൊഫ. ടി.എൻ. കൃഷ്ണന്റെ സഹോദരിയാണ് പ്രസിദ്ധ ഹിന്ദുസ്ഥാനി സംഗീതജ്ഞ ഡോ. എൻ. രാജം. പത്മഭൂഷൺ ബഹുമതി ഇവർക്കും ലഭിച്ചിട്ടുണ്ട്.

## പുരസ്കാരങ്ങൾ
*പത്മഭൂഷൺ (1992)
*പത്മശ്രീ
*കേന്ദ്ര സംഗീത നാടക അക്കാദമി പുരസ്കാരം
*മദ്രാസ് മ്യൂസിക് അക്കാദമിയുടെ സംഗീതകലാനിധി പുരസ്‌കാരം
*സ്വാതി സംഗീത പുരസ്‌കാരം(2013)http://malayalam.oneindia.in/culture/2002/012002award.html

## അവലംബം

## പുറം കണ്ണികൾ

*Indian Classical Violin Maestro
*A conversation with Violin Maestro T.N.Krishnan 
*T N Krishnan Official Blog 
*T N Krishnan honoured 

വർഗ്ഗം:1928-ൽ ജനിച്ചവർ
വർഗ്ഗം:2020-ൽ മരിച്ചവർ
വർഗ്ഗം:ഒക്ടോബർ 6-ന് ജനിച്ചവർ
വർഗ്ഗം:നവംബർ 2-ന് ജനിച്ചവർ

വർഗ്ഗം:എറണാകുളം ജില്ലയിൽ ജനിച്ചവർ
വർഗ്ഗം:പത്മഭൂഷൺ നേടിയ മലയാളികൾ
വർഗ്ഗം:പത്മശ്രീ പുരസ്കാരം ലഭിച്ച മലയാളികൾ
വർഗ്ഗം:വയലിനിസ്റ്റുകൾ
വർഗ്ഗം:വയലിൻ വാദകർ
വർഗ്ഗം:കർണ്ണാടകസംഗീതജ്ഞർ
വർഗ്ഗം:സംഗീതകലാനിധി പുരസ്കാരം ലഭിച്ചവർ
തുംഗാ നദി

കർണാടകത്തിലൂടെ ഒഴുകുന്ന ഒരു നദിയാണ് **തുംഗ**(). പശ്ചിമഘട്ടത്തിൽ വരാഹ പർവതത്തിലെ ഗംഗമൂല എന്ന സ്ഥാനത്തുനിന്നുമാണ് തുംഗാനദി  ഉദ്ഭവിക്കുന്നത് . ഇവിടെനിന്നും 147കി. മീ ദൈർഘ്യത്തിൽ ഒഴുകി തുംഗാനദി ഷിമോഗക്ക് സമീപമുള്ള കൂഡ്ലിയിൽ വെച്ച് ഭദ്രാ നദിയുമായി സംയോജിക്കുന്നു. തുംഗയും ഭദ്രയും ചേർന്നുണ്ടാകുന്ന നദിയാണ് തുംഗഭദ്ര. കർണാടകത്തിലെ ചികമംഗ്ലൂർ, ഷിമോഗാ എന്നീ ജില്ലകളിലൂടെയാണ് ഈ നദി ഒഴുകുന്നത്. കിഴക്കോട്ടൊഴുകുന്ന തുംഗഭദ്രാ പിന്നീട് ആന്ധ്രാപ്രദേശിൽ വെച്ച് കൃഷ്ണയുമായി സംയോജിക്കുന്നു. 

പ്രസിദ്ധമായ ശൃംഗേരി മഠം ഈ നദിയുടെ തീരത്താണ് സ്ഥിതിചെയ്യുന്നത്. 

## ചിത്രശാല

Image:Sringeri snake and frog.jpg|തുംഗാ നദിക്കരയിലെ ശൃംഖേരിയിലുള്ള ഒരു ശിവലിംഗം
Image:Sringeri1.JPG|തുംഗാ നദിക്കരയിലെ ക്ഷേത്രത്തിന്റെ ചിത്രം
Image:Thunga river.jpg|നദിക്കുകുറുകെയുള്ള ഒരു പാലം
File:Tunga at hhpura.jpg|Aഹരിഹരപുരത്തുനിന്നുമുള്ള തുംഗാന്ദിയുടെ ഒരു ചിത്രം


വർഗ്ഗം:Rivers of Karnataka